O francúzsky alkohol bol vlani obrovský záujem, krajina zaň zinkasovala skoro 13 miliárd eur

PARÍŽ. Francúzske koňaky a vína išli vlani v zahraničí silno na odbyt. Ich vývozom si krajina vytvorila v tržbách nový rekord. Inkasovala za ne 12,9 miliardy eur. V stredu o tom informovalo združenie exportérov FEVS. Výsledok bol medziročne lepší o 8,5 percenta. Rok 2016 bol tiež rekordným. Vývoz množstva oboch druhov nápojov pritom vzrástol len o päť percent. Šampanské sa podieľalo na tržbách sumou 2,8 miliardy eur. Export vzrástol najviac do Spojených štátov a Číny. Záujem o francúzsky tvrdý alkohol a vína po dvoch rokoch stagnácie vzrástol aj v členských krajinách EÚ. Najväčším trhom pre francúzske vína v zahraničí zostáva Nemecko.


Košickému U. S. Steelu môžu pomôcť Číňania, Trump ho skôr potopí

Cena ocele ide hore. Kým pred troma mesiacmi stála valcovaná oceľ za horúca približne 420 dolárov za metrickú tonu, dnes je 496 dolárov.

PEKING, BRATISLAVA. Košickému oceliarenskemu gigantu U. S. Steel Košice, ktorý zamestnáva približne desaťtisíc ľudí, sa môže čiastočne uľaviť. Čína oznámila obmedzenie produkcie svojej ocele. Do roku 2020 má vyrobiť ročne o sto miliónov ton ocele menej ako v súčasnosti, napísala v stredu agentúra DPA. „Čína je dominantným hráčom na trhu s oceľou. Ak naozaj dôjde k obmedzeniu jej produkcie, čo nebude ľahká úloha, oslabí to tlak na pokles cien tejto komodity, čo uvítajú i európske oceliarne, U. S. Steel Košice nevnímajúc,“ vraví analytik spoločnosti Cyrrus Jiří Šimara. Pre nadvýrobu čínskej ocele už museli Košice prepustiť desiatky ľudí. Celosvetovo sa podľa hovorcu U. S. Steel Košice Jána Baču vyrobilo vlani 1,6 miliardy ton. Z toho Číňania vyrobili polovicu, na celú Európu pripadlo len desať percent. USA sa začali čínskej nadvýrobe brániť pred pol rokom, keď zaviedli viac ako 500-percentné clo na dovoz čínskej ocele. Európania sa na takýto krok zatiaľ neodhodlali. Európska únia zaviedla v auguste na úrovni približne 20 percent. Od roku 2008 stúpla pritom nadprodukcia v čínskom oceliarskom priemysle o 132 miliónov ton, upozornila agentúra DPA. Nadprodukcia čínskej ocele bola v roku 2014 na úrovni 327 miliónov ton. To viedlo k tomu, že Čína začala ceny ocele, ktorú doviezla do Európy, podliezať. Proti tomu sa spustila vlna kritiky nielen v USA, Európskej únii, ale v európskych oceliarenských spoločnostiach. „Ak by sme mali uvažovať nad riešením celosvetovej nadkapacity ocele, tak prirodzene záleží hlavne na tom, čo urobí Čína. Netrúfam si predpovedať, nakoľko skutočne obmedzia svoje kapacity,“ vraví Bača. Nielen obmedzenie výroby ocele môže košickému U. S. Steelu pomôcť. Cena ocele na svetových trhoch v posledných mesiacoch narástla. Kým pred troma mesiacmi stála oceľ valcovaná za horúca približne 420 dolárov za metrickú tonu, dnes je 496 dolárov. To je podľa analytika spoločnosti Finlord Borisa Tomčiaka pozitívna správa pre všetky oceliarne. „Finančná situácia U. S. Steel Košice by sa vďaka tomu mala stabilizovať. Manažment získa viac času na premyslenie strategických opatrení, ktoré zabezpečia stabilitu aj v budúcnosti,“ dodáva Tomčiak. Boj proti dovozu lacnej čínskej ocele rieši aj Európska komisia. Tá to rieši už niekoľko rokov, slovenské predsedníctvo pripravilo návrh na obmedzenie nižšieho cla, ktoré sa nepáčilo napríklad U. S. Steel Košice. Detaily majú dotiahnuť veľvyslanci krajín Európskej únie pred decembrovým summitom. Šanca na úspech však je. Krajiny, ktoré v minulosti boli proti, sa začínajú otáčať. „Dnes sme ešte potrebnú väčšinu nedosiahli, do konca roka ju však budeme mať,“ povedal francúzsky minister pre zahraničný obchod Matthias Fekl, napísal EurAktiv.sk. Slovenskému U. S. Steelu môže pomôcť aj uzavretie dohody s trnavskou automobilkou PSA Peugeot Citroën, potvrdil pre SME hovorca automobilky Peter Švec. Košické oceliarne budú dodávať plechy pre lisovňu automobilky. Tá len pred niekoľkými dňami začala vyrábať nový model Citroën C3. Okrem toho automobilka vyrába Citroën C3 Picasso aj Peugeot 208. A ako môžu pomôcť Košiciam sľuby novozvoleného amerického prezidenta Donalda Trumpa? Ešte v kampani hovoril, že obnoví - v posledných rokoch upadajúcu oceliarsku výrobu v USA. Americká materská firma sa podľa medializovaných informácií snažila predať slovenskú dcérsku spoločnosť. Bez problémov tak môže urobiť na jar v roku 2018, keď prestane byť účinné memorandum so slovenskou vládou. Hoci teraz informácie o predaji fabriky v Košiciach utíchli, snaha Donalda Trumpa nemusí americký oceliarensky gigant v Košiciach podľa analytikov zachrániť, skôr naopak. „Manažment firmy sa preto bude v najbližšom období koncentrovať na domáci trh a bude sa zbavovať svojich dcérskych spoločností vo svete. Odpredaj U. S. Steel Košice by bol logickou voľbou a akcionári materskej spoločnosti by ho bez problémov podporili,“ dodal Tomčiak. Tento text ste mohli čítať vďaka tomu, že platíte za obsah. Vážime si to.


Piešťanskí otužilci vyskúšali teplotu vody vo vodnej nádrži Sĺňava

Dieru v ľade, ktorý mal hrúbku asi 20 cm, si vopred pripravili. Teplota vody bola 5 stupňov Celzia.

PIEŠŤANY. Hrúbka ľadu približne 20 centimetrov a teplota vody, ktorá nepresiahla úroveň päť stupňov Celzia. Takéto podmienky vládli na vodnej nádrži Sĺňava, ktorá sa nachádza medzi mestom Piešťany a obcou Drahovce. Ani ľad, ani teplota neodradili skupinu piešťanských otužilcov, ktorí sa v nedeľu odhodlali v Sĺňave vykúpať. Vopred si do ľadu vysekali dieru a následne naskákali do studenej vody vodného diela, ktoré za svoje pomenovanie vďačí vysokému počtu slnečných dní počas roka.


Ústavy potrebujú viac miest pre väzňov a zatraktívniť prácu príslušníkov ZVJS

Zrekonštruovanie respektíve postavenie nových objektov, by podľa Správy o plnení úloh, malo zvýšiť kapacity ústavov.

BRATISLAVA. Dokončenie už prebiehajúcich a plánovaných rekonštrukcií v objektoch ústavu Zboru väzenskej a justičnej stráže (ZVJS) respektíve postavenie nových by malo postupne znamenať zvýšenie ubytovacích kapacít pre väznené osoby o vyše 2 000 miest. Hovorí o tom Správa o plnení úloh vyplývajúcich z Aktualizovanej koncepcie väzenstva Slovenskej republiky na roky 2011 až 2020 za rok 2016, ktorá obsahuje aj návrh na zrevidovanie dlhodobých cieľov pre roky 2017 až 2020. V tomto čísle je zahrnutých aj 832 miest v novej väznici v Rimavskej Sobote. O jej výstavbe sa však zatiaľ definitívne nerozhodlo, v súčasnosti sa pracuje na dodatku objemovej a architektonickej štúdie. Materiál čaká na prerokovanie vládou. Zbor zabezpečuje výkon väzby a výkon trestu na Slovensku v 18 ústavoch. Celková ubytovacia kapacita ústavov prepočítaná na minimálnu zákonom garantovanú ubytovaciu plochu pre jednu väznenú osobu (3,5 metra štvorcového u mužov a štyri metre štvorcové u žien a mladistvých) bola k 31. decembru 11 033 miest. Ku koncu roka boli teda ich kapacity využité na úrovni 90,9 percenta. Ako sa uvádza ďalej v materiáli, k 31. decembru 2016 bolo v ústavoch umiestnených 1 421 obvinených a 8 569 odsúdených, z toho 7 955 mužov (3 986 v minimálnom stupni stráženia, 3 331 v strednom stupni stráženia, 588 v maximálnom stupni stráženia a 50 mladistvých) a 614 žien (406 v minimálnom stupni stráženia, 186 v strednom stupni stráženia a 22 žien v maximálnom stupni stráženia). V materiáli sa ďalej píše, že v roku 2018 by mala byť ukončená prebiehajúca rekonštrukcia ústavov v Bratislave a Dubnici nad Váhom. Pre havarijný stav sa musí začať s rekonštrukciou objektu Okál v ústave Nitra – Chrenová, ktorý je v havarijnom stave. Odsúdené ženy z tohto objektu museli byť tento rok premiestnené do iných ústavov a naplnenosť ubytovacích kapacít v ústavoch určených na výkon trestu odsúdených žien dosiahla k 31. decembru 2016 úroveň 111,4 percenta, zdôrazňuje sa v materiáli. Generálne riaditeľstvo zboru zaradilo rekonštrukciu objektu Okál do programu verejných prác na roky 2016 – 2018 s predpokladaným rozpočtom 3 250 000 eur a už pripravilo podklady na vyhlásenie verejného obstarávania na vypracovanie projektovej dokumentácie. V súvislosti s Nitrou sa v materiáli píše aj o vybudovaní oddelenia pre matky s deťmi v ústave Nitra -Chrenová. V tejto súvislosti sa najvhodnejším riešením javí rozšírenie ústavu o pozemky v jeho bezprostrednej blízkosti. Materiál počíta do budúcna aj s rekonštrukciou otvoreného oddelenia Šváby ústavu v Prešove, s prístavbou objektu „C“ ústavu Košice – Šaca, rekonštrukciou objektu č. 19 ústavu Leopoldov a rekonštrukciou objektu Monoblok v ústave Hrnčiarovce. Rekonštruovať a modernizovať by sa mala napríklad aj vývarovňa pre väznené osoby v ústave Leopoldov. V oblasti bezpečnosti sa počíta s rekonštrukciou alebo dobudovaním signálno-bezpečnostnej techniky, dokončením prezbrojenia príslušníkov zboru, ale aj so zabezpečením systému elektronického monitoringu pohybu (polohy) vozidiel a väznených osôb pri vybraných činnostiach mimo uzavretých ústavov. Materiál hovorí aj o tom, že od roku 2013 je negatívny trend v schopnosti obsadiť niektoré miesta pracovníkov zboru. Priemerný počet neobsadených funkčných miest vzrástol z 2,87 percenta na súčasných 4,54 percenta. Kým v roku 2010 prišlo ZVJS 5 225 žiadostí o prijatie, tak v roku 2016 to bolo len 3 380 žiadostí. V materiáli sa píše o potrebe prijatia zmien, ktoré zvýšia konkurencieschopnosť zboru na trhu práce.


Expolicajti, ktorí kopali do ženy, sa postavili pred súd. Skutok oľutoval iba jeden

Žena sa priznala, že nemá vodičský preukaz a šoférovala pod vplyvom omamných látok.

TRNAVA. Trojica dnes už bývalých policajtov Pohotovostnej motorizovanej jednotky v Trnave si v utorok na Okresnom súde v Trnave vypočula obžalobu za neprimeraný služobný zákrok, počas ktorého dokopali vodičku auta, ktoré predtým prenasledovali. Podľa prokurátora sa tak dopustili zločinu zneužitia právomoci verejného činiteľa. Jeden z expolicajtov sa k činu priznal a oľutoval ho, ďalší dvaja svoju vinu popreli. Ku kopancom do mladej ženy, ktorá po zastavení z auta vyšla s rukami nad hlavou, navyše so strelným poranením hrudníka, sa na hlavnom pojednávaní priznal len Jaroslav V., ktorý svoje konanie aj oľutoval. ,,Bolo to citové rozpoloženie, stres. Je mi to veľmi ľúto, čo som spravil. Ľutujem to každý jeden deň, nikdy predtým som nič také nespravil,“ povedal. Vysvetlil tiež, že počas naháňačky policajti nevedeli, kto sedí v unikajúcom aute, čo je to za človeka a či nie je ozbrojený. Ako policajt bol predtým za svoje pracovné výsledky mimoriadne povýšený. Ďalší dvaja bývalí policajti svoju vinu odmietli a na hlavnom pojednávaní nevypovedali. Súd tak čítal ich výpovede z prípravného konania, v ktorých sa priznali a skutok oľutovali. Ich obhajca Štefan Kočan zareagoval na ich postup na pojednávaní vypovedaním plnej moci. Udalosť sa stala ešte v auguste 2016, keď chceli policajti v Trnave skontrolovať posádku vozidla Fiat Brava. Vodička najskôr zastavila, potom na jedného z policajtov namierila auto a vzápätí dupla na plyn. Policajti ju prenasledovali až do Maduníc, pričom strieľali do vzduchu aj na vozidlo. Keď vtedy 21-ročná vodička Michaela so strelným poranením hrudníka vystúpila s rukami nad hlavou, tak ju traja policajti kopali do nôh, chrbta aj hlavy. Obvinená z útoku na verejného činiteľa bola aj Michaela, s prokurátorom sa dohodla na trojročnej podmienke. Michaela sa v utorok priznala, že nemá vodičský preukaz a v osudnú noc šoférovala pod vplyvom omamných látok. Na pojednávaní tvrdila, že policajti po nej strieľali aj po vystúpení z auta, pričom ju zasiahli do ucha. Po tom, ako sa dostal na verejnosť videozáznam z neprimeraného zákroku policajtov, boli traja príslušníci Pohotovostnej motorizovanej jednotky Krajského riaditeľstva Policajného zboru v Trnave prepustení zo služieb polície. Po obvinení sa dohodli s trnavským prokurátorom na treste odňatia slobody na tri roky so skúšobnou dobou štyri roky. Generálny prokurátor dohodu zrušil, preto sa koná hlavné pojednávanie. Okresný súd v Trnave po vypočutí obžalovaných a svedkyne – poškodenej odročil pojednávanie na koniec marca.


Osobného strážcu Usámu bin Ládina deportujú do Tuniska

Muža zadržali na policajnej stanici, kde sa podľa nariadenia musel každý deň hlásiť.

BERLÍN. Nemecká polícia zadržala niekdajšieho osobného strážcu Usámu bin Ládina a plánuje ho deportovať do rodného Tuniska. Agentúra DPA potvrdila, že Sami A., ktorého celé meno nezverejnili, sa dostal do rúk polície v pondelok. Agentúra cituje hovorcu polície z mesta Bochum, kde zadržaný žil, podľa ktorého vydali platný príkaz na jeho deportáciu.Denník Bild píše, že 42-ročného muža zadržali na policajnej stanici, kde sa podľa nariadenia musel každý deň hlásiť. Kauza okolo muža vzbudila pozornosť už skôr, keď nemecké úrady informovali, že ho nemôžu deportovať, keďže mu v Tunisku hrozí mučenie.


Českí veterinári sťahujú z trhu ďalších 30 ton brazílskeho mäsa so salmonelou

Baktérie salmonely v brazílskom mäse sa v Česku vyskytli už na začiatku apríla.

PRAHA. Veterinári prikázali stiahnuť cez 30 ton kuracích rezňov pôvodom z Brazílie. Obsahovali baktérie salmonely. Nakazené mäso sa dostalo aj do vojenského stravovacieho zariadenia. ČTK to povedal hovorca českej Štátnej veterinárnej správy (SVS) Petr Vorlíček. Za umiestnenia pokazených potravín na trh hrozí pokuta až 50 miliónov korún (1,8 milióna eur). Veterinári sťahujú dve zásielky mäsa. V prvom prípade ide o 9,3 tony mrazených kuracích pŕs bez kosti s názvom Sear. Miestom dodávky zo zahraničia boli v Česku firmy Twardzik CZ z Kunovíc a Laris Trading Company so sídlom v Kladne. Od nich nakupovali mäso ďalšie subjekty. Koncovými odberateľmi boli hlavne stravovacie zariadenia, medzi nimi aj vojenská jedáleň, z ktorej sa odobrali vzorky. Práve tam sa na salmonelu v mäse prišlo. Druhá zásielka s hmotnosťou 21,2 ton mierila do prevádzky Lesko - Velkooobchod nápojov, Lipa a do firmy Benstar. „Aj v tomto prípade boli koncovými odberateľmi predovšetkým zariadenia spoločného stravovania, "dodal Vorlíček. Nálezy salmonely v brazílskom mäse sa vyskytli už na začiatku apríla. V čase odberu vzoriek z dvoch nevyhovujúcich zásielok bolo v skladoch v Královohradeckom kraji a na Vysočine 940 kilogramov mäsa, ďalšie sa dostalo do stravovacích zariadení. Baktérie už skôr odhalili v mäse z tohto štátu slovenskí veterinári. Brazílske úrady obvinili miestnych spracovateľov a vývozcov mäsa, ktorí roky predávali pokazené hovädzie a hydinové mäso a podplácal kvôli tomu miestnych hygienikov aj politikov. Tamojšia federálna polícia obvinila v súvislosti s predajom skazeného mäsa a podplácania politikov a hygienikov 63 ľudí. Českí veterinári odvtedy vykonávajú väčšie kontroly dovozov. "Zosilnené kontroly budú pokračovať minimálne tak dlho, ako bude potrebné sa domnievať, že by na trhu mohli byť pokazené potraviny dotknuté korupčnou kauzou v Brazílii," uviedol ústredný riaditeľ SVS Zbyněk Semerád. Firma LARIS TRADING COMPANY spol. s r.o. odmieta nepravdivé tvrdenie zverejnené v článku Veterinári sťahujú z trhu 30 ton brazílskeho kuracieho so salmonelou, kde bolo nepravdivo uvedené, že od firmy LARIS TRADING COMPANY spol.s r.o ďalšie subjekty nakupovali mäso, ktoré obsahovalo salmonelu. Firma LARIS TRADING COMPANY spol. s r.o. nepredala ani nepredáva mäso so salmonelou. Firma LARIS TRADING COMPANY spol. s r.o. je vlastníkom mraziarenského areálu v Kladne, kde prevádzkuje iba logistické a skladovacie služby podľa zmluvných vzťahov so svojimi zákazníkmi. Firma LARIS TRADING COMPANY spol. s r.o. je pod stálym dozorom príslušnej štátnej veterinárnej správy, ktorá uvoľňuje do obehu zásielky zmluvných ukladateľov. Firma LARIS TRADING COMPANY spol.s r.o sa cíti týmto nepravdivým tvrdením hrubo poškodená. Uverejnenie tohto nepravdivého tvrdenia považuje firma LARIS TRADING COMPANY spol. s r.o za závažný zásah do dobrej povesti a poškodenie jej dobrého mena, proti ktorému sa firma bude brániť.


Ohlasy médií: Thriller v Aare. Vlhová rozhodne nemusí byť smutná

Preview

1. kolo online

Pred 2. kolom

2. kolo online

Súhrn

Fotogaléria

Reakcie osobností

Ohlasy médií

Osudný deň

Hrdý otec

BRATISLAVA. Ohlasy zahraničných médií na piatkovú alpskú kombináciu na MS vo švédskom Aare, v ktorej slovenská lyžiarka Petra Vlhová získala striebro. "Holdenerová mala pod umelým osvetlením na treťom meranom úseku rovnaký čas ako Petra Vlhová, v záverečnom úseku ju prekonala o tri stotiny sekundy a získala titul, ktorý sa môže ukázať ako posledný kombinačný v histórii." "Holdenerovej najväčšia rivalka Petra Vlhová sa v slalome ujala vedenia, ale Švajčiarka udržala nervy na uzde." "Tri stotiny oddelili Holdenerovú a Vlhovú, ktorá vybojovala pre Slovensko prvú individuálnu medailu na MS." "Slovenská špecialistka na slalom rozhodne nemusí byť smutná." "O tri stotiny sekundy, no Wendy Holdenerová obhájila svoj titul." "Švajčiarka zdolala v dueli o zlato Petru Vlhovú o tri stotiny a v Aare vyhrala kombináciu rovnako ako pred dvoma rokmi v St. Moritzi." "Thriller v Aare! Duel medzi technickými špecialistkami Holdenerovou a Vlhovou o zlato v kombinácii."


V Kongu zomrelo na ebolu za posledný rok viac ako dvetisíc ľudí

Ebola sa rozšírila v dvoch provinciách Severné Kivu a Ituri.

KINSHASA. Epidémia eboly v Konžskej demokratickej republike (KDR) postihla od svojho vypuknutia v auguste 2018 približne 3000 ľudí, z ktorých vyše 2000 tomuto ochoreniu podľahlo. Tlačová agentúra AFP to uviedla v piatok s odvolaním sa na miestne zdravotnícke zdroje. Podľa údajov prevzatých zo zdravotníckeho vestníka KDR bolo dosiaľ zaznamenaných celkove 2006 úmrtí, z toho 1901 potvrdených a 105 pravdepodobných. V tom istom období sa vyskytlo 3004 prípadov nakazenia - 2899 potvrdených a takisto 105 pravdepodobných. Celkove 902 pacientov sa podarilo vyliečiť. Epidémia eboly v KDR oficiálne vypukla 1. augusta 2018 vo východnej provincii Severné Kivu, odkiaľ sa rozšírila aj do provincie Ituri. Vysoko nákazlivá vírusová krvácavá horúčka je pomenovaná podľa rieky na východe KDR, bývalého Zairu, kde bola prvýkrát identifikovaná v roku 1976. Najnovšia epidémia má druhú najhoršiu bilanciu, odkedy ebole v rokoch 2014 - 2016 podľahlo vyše 11.000 ľudí v Guinei, Sierre Leone a Libérii. Svetová zdravotnícka organizácia (WHO) v júli označila terajšiu epidémiu v KDR za hrozbu medzinárodného rozmeru. Takmer 200.000 ľudí bolo medzitým zaočkovaných proti ebole. V susednej Ugande zomrelo v piatok na ebolu deväťročné dievča, ktoré pricestovalo pred dvoma dňami z KDR. Oznámil to riaditeľ zdravotníckeho úradu v pohraničnej provincii Kasese, ktorého citovala AFP.


Malý Charlie a obézna kráľovná matka. Farage sa vysmial z kráľovskej rodiny

SYDNEY, BRATISLAVA. Vysmial sa z rodičovských plánov princa Harryho a jeho manželky Meghan, skritizoval princa Charlesa a Alžbetu - Kráľovnú matku označil za tuhú fajčiarku s nadváhou. Líder britskej Strany pre brexit Nigel Farage sa vo svojom prejave na konferencii pravicových aktivistov v Austrálii pustil do britskej kráľovskej rodiny. To, či bude mať princ Harry dve deti, je nepodstatné vzhľadom na to, že na Zemi je dnes 2,6 miliardy Číňanov a Indov. Vyzdvihol iba súčasnú panovníčku Alžbetu II. Kým o jej matke sa vyjadroval nevyberane, o súčasnej hlave monarchie rozprával s obdivom. Briti majú podľa neho "poriadne šťastie", že je ich kráľovnou. Hoci sa na konferencii nemohli zúčastniť novinári, britský Guardian sa dostal k audiozáznamu z Farageovho vystúpenia. Nahrávka zachytáva, že zástanca brexitu nešetril kritikou ani voči princovi Charlesovi. "Čo sa týka malého Charlieho a zmeny klímy - ach jaj, ach jaj, ach jaj," posmešne komentoval ekologické aktivity následníka trónu. "Všetko, čo k tomu môžem povedať, je, že malý Charlie už má po sedemdesiatke - nech kráľovná žije dlho, dlho, dlho. A keď chcem, aby kráľovná žila dlho, aby sa malý Charlie nestal kráľom, želám si, aby malý Charlie žil ešte dlhšie a (jeho syn) William navždy, aby sa kráľom nestal Harry," pokračoval Farage. Guardian pripomína, že princ Harry, druhorodený syn princa Charlesa, je v poradí na trón až šiesty. Prednosť pred ním majú všetky tri Williamove deti. Farage Harryho nazval "búrlivákom, ktorý sa dostáva do problémov, na večierok príde v nepatričnom oblečení, veľa pije a robí riadny neporiadok." Šéf Strany pre brexit tým narážal na Harryho excesy z minulosti, keď napríklad v roku 2005 prišiel vtedy dvadsaťročný princ na maškarný ples v nacistickej uniforme. Farage sa vysmieval aj z rozhodnutia Harryho a jeho manželky Meghan, ktorí chcú mať iba dve deti pre obavy o životné prostredie. "To, či bude mať princ Harry dve deti, je nepodstatné vzhľadom na to, že na Zemi je dnes 2,6 miliardy Číňanov a Indov," dodal Farage.


Záujem o eurovoľby má zvýšiť eurovolebná schránka

Vzniká projekt eurovolebnej schránky podporenej súťažou.

BRATISLAVA. Dlhodobo nízku volebnú účasť na Slovensku vo voľbách do Európskeho parlamentu by mohla o niečo navýšiť eurovolebná schránka. Sprístupnili ju sto dní pred konaním volieb (25.5.) Jej princíp spočíva vo vypísaní pohľadnice, kde volič napíše, že ide voliť, lebo mu záleží na... Pohľadnicu s vypísanou adresou vloží do putovnej schránky. Informačná kancelária ich potom na dané adresy zašle, čím chce voličovi pripomenúť, že voľby sa blížia. Komunikovať sa bude aj cez internet, na tento účel bola zriadená stránka tentorazidemvolit.eu. V rámci nej je pripravená súťaž pre tých, ktorí sa na tejto internetovej stránke zaregistrujú. Bude dohromady vyžrebovaných 15 ľudí, ktorí aj s priateľmi dostanú možnosť ísť na plenárne zasadnutie europarlamentu v Štrasburgu. Zatiaľ sa na stránke registrovalo 7000 ľudí. Riaditeľ Kancelárie Európskeho parlamentu na Slovensku Robert Hajšel pripomenul, že Slováci pred piatimi rokmi opäť prekonali vlastný negatívny rekord vo volebnej účasti, ktorá dosiahla len 13 percent. Hajšel súhlasí, že vyššej účasti by pomohla aj možnosť voliť elektronicky. "Motivovalo by to hlavne mladších ľudí. Na tom však na Slovensku nie je politický konsenzus, lebo niektoré strany, ktoré majú konzervatívnejších voličov, nie sú presvedčené, že by im to pomohlo. A nie je to rozšírené ani v celej EÚ. Tento spôsob využívalo Estónsko či Holandsko," dodal.


V prípade zadržaných mobilov sudcov začali trestné stíhanie

BRATISLAVA. V prípade týkajúceho sa zadržaných mobilov bolo začaté trestné stíhanie pre viaceré trestné činy. Polícia o tom informuje na sociálnej sieti. Zároveň bola zriadená pracovná skupina, ktorá sa prípadom zaoberá. V prípade zatiaľ nebola obvinená žiadna konkrétna osoba. "V súvislosti so zadržanými mobilmi riaditeľ Národnej kriminálnej agentúry (NAKA) dal svojím rozkazom zriadiť pracovnú skupinu, ktorá sa zaoberá vyšetrovaním prípadu. Je zložená z vyšetrovateľa, operatívcov a analytika," uviedla polícia s tým, že pracovná skupina má názov Hmla. Polícia vykonala v auguste zaisťovacie úkony v trestnej veci týkajúcej sa korupčnej trestnej činnosti a zneužívania právomoci verejného činiteľa. NAKA zasahovala v súvislosti so zaistenými správami, ktoré nešpecifikovala. Mobilný telefón odovzdala polícii už bývalá štátna tajomníčka rezortu spravodlivosti a sudkyňa Monika Jankovská (Smer), zaisťovacie úkony sa mali týkať aj sudcov okresných a krajských súdov a jedného prokurátora. Špeciálny prokurátor Dušan Kováčik tento týždeň nevedel povedať, kedy padne rozhodnutie v prípade sudcov a prokurátora, ktorým mali byť odobraté mobily. "Spis si prokurátorka vyžiadala, preskúma spis a bude na jej rozhodnutí, či sú tam dôvody na vznesenie, alebo nie sú," odpovedal novinárom v súvislosti s tým, či budú vznesené obvinenia.


Trump: Číňania nemôžu kúpiť americkú firmu, lebo by ohrozili bezpečnosť USA

Vraj existujú reálne obavy, že by firma alebo jej podporovatelia mohli ohroziť národnú bezpečnosť Spojených štátov.

WASHINGTON. Čínska spoločnosť Canyon Bridge Capital Partners nemôže prevziať amerického výrobcu počítačových čipov Lattice Semiconductor. Akvizíciu v hodnote 1,3 miliardy amerických dolárov zablokovala v stredu administratíva prezidenta Donalda Trumpa pre obavy z ohrozenia národnej bezpečnosti.Proti transakcii sa vyslovil už minulý týždeň panel federálnej vlády, ktorý posudzuje zahraničné investície z pohľadu možných bezpečnostných rizík.Plánovanú akvizíciu začali federálne orgány skúmať po tom, čo sa potvrdilo, že spoločnosť Canyon Bridge Capital Partners financuje čínska vláda. Existujú presvedčivé dôkazy, že nový majiteľ alebo jeho finanční podporovatelia by mohli podniknúť kroky, ktoré predstavujú hrozbu pre národnú bezpečnosť USA, uvádza sa v dekréte, ktorý podpísal Trump.


Rýchle stávky na trhy sa na Slovensku po novom regulujú prísnejšie

S binárnymi opciami sa často obchoduje špekulatívne, zdôvodňuje národná banka.

BRATISLAVA. Binárne opcie na Slovensku budú prísnejšie regulované. Do platnosti totiž vstúpilo Rozhodnutie Národnej banky Slovenska (NBS) o intervenčnom opatrení vo vzťahu k týmto obchodom. "Rozhodnutie NBS zakazuje uvádzanie na trh, distribúciu alebo predaj binárnych opcií neprofesionálnym klientom na alebo z územia Slovenskej republiky," informovala NBS na svojej webovej stránke. Zákaz sa vzťahuje na poskytovateľov binárnych opcií, teda obchodníkov s cennými papiermi a banky. Zákaz sa nevzťahuje len na binárne opcie, ktoré presne spĺňajú podmienky stanovené v rozhodnutí. NBS prijatie opatrenia zdôvodnila tým, že viaceré dohľadové inštitúcie v Európskej únii (EÚ) zaznamenali prudký nárast uvádzania, distribúcie alebo predaja binárnych opcií neprofesionálnym klientom. "Vo svojej podstate sú to rizikové a zložité produkty a často sa s nimi obchoduje špekulatívne." "Vo svojej podstate sú to rizikové a zložité produkty a často sa s nimi obchoduje špekulatívne," zdôvodnila NBS s tým, že často sú pri nich využívané aj agresívne marketingové techniky, či nedostatok transparentných informácií. "Tieto skutočnosti neumožňujú klientom pochopiť riziká spojené s týmito produktmi. Orgány dohľadu EÚ sa obávajú, že narastá počet neprofesionálnych klientov, ktorí obchodujú s týmito nástrojmi a prichádzajú o svoje peniaze," upozornila NBS s tým, že to dokazujú aj početné sťažnosti týchto klientov z celej EÚ. Binárne opcie by sa dali definovať ako rýchle stávky na finančné trhy. Klient môže rýchlo zarobiť, ale aj stratiť. Binárne opcie umožňujú investorovi uzavrieť stávku na výskyt stanovenej udalosti súvisiacej s cenou, úrovňou alebo hodnotou jedného alebo viacerých podkladových aktív. Napríklad akcie, meny, komodity alebo indexy. Ak daná udalosť nenastane, investor stratí svoje peniaze, teda opcia sa skončí so stratou. Ak udalosť nastane, opcia sa vyplatí, alebo zmluva zostane otvorená s príležitosťou získať vyplatenie, ak nastane iná samostatná udalosť. "V tomto zmysle sa binárne opcie považujú za návrhy typu áno/nie," uvádza sa v materiáli NBS. Slovenský regulátor zároveň však uviedol, že na Slovensku je nízky počet obchodov s binárnymi opciami a nie je závažná obava o ochranu investorov. Podľa informácií od takmer všetkých orgánov dohľadu EÚ, však poskytovatelia s povolením z iných členských štátov Únie poskytujú služby týkajúce sa binárnych opcií z ich územia cezhranične, na základe práva slobodného poskytovania služieb prostredníctvom pobočky, alebo bez zriadenia pobočky, alebo viazaných investičných agentov (passporting). Niektoré orgány dohľadu EÚ tiež zaznamenali nárast počtu žiadostí o povolenie pre poskytovateľov ponúkajúcich predmetné produkty. NBS sa preto domnieva, že je potrebné prijať opatrenie aj na území SR, pretože v prípade, ak by takéto opatrenie nebolo prijaté a v iných štátoch áno, poskytovatelia z iných členských štátov Únie by začali využívať výhodu regulačnej arbitráže a poskytovať služby z územia SR.


Na Srí Lanke si uctili obete teroristických útokov

Útoky spáchala miestna islamistická skupina.

Troma minútami ticha si v utorok ráno obyvatelia Srí Lanky uctili takmer 300 obetí nedeľných bombových útokov, ktoré sa odohrali v metropole Kolombo a jej okolí. Tri minúty ticha začali plynúť o 08.30 h miestneho času - v čase, keď vypukol prvý zo série nedeľňajších útokov. Srílanské vlajky sú v krajine spustené na pol žrde a ľudia na znak úcty sklonili hlavy. Prezident Maithrípála Siriséna ešte v pondelok vyhlásil utorok za deň štátneho smútku.


Poslanci zvolia predsedu Rady pre štátnu službu

Členov parlament volil v tajnom hlasovaní minulý týždeň.

BRATISLAVA. Rokovanie 21. schôdze Národnej rady Slovenskej republiky, ktorá bola pôvodne naplánovaná na tri týždne, sa vo štvrtok siedmym dňom skončí, 71 bodov programu poslanci vyčerpajú rokovaním o opozičnom návrhu zákona o Domobrane z dielne ĽSNS a hlasovaním o prerokovaných zákonoch z dielne rezortu zdravotníctva a ministerstva práce, sociálnych vecí a rodiny. Poslanci zvolia aj predsedu Rady pre štátnu službu, ktorej členov parlament volil v tajnom hlasovaní minulý týždeň. Výbor NR SR pre sociálne veci do rady nominoval Pavla Tkáča, verejná ochrankyňa práv navrhla Danielu Zemanovičovú, predseda Najvyššieho kontrolného úradu SR Karol Mitrík navrhol Ľuboša Pastora a predseda Rady vlády SR pre mimovládne neziskové organizácie Robert Kaliňák nominoval Ctibora Košťála. Konfederácia odborových zväzov SR navrhla Annu Ištokovú. Funkčné obdobie zvolených členov rady je sedem rokov, ktoré im začne plynúť 1. januára 2018.Zriadenie Rady pre štátnu službu vyplýva z prijatého zákona o štátnej službe, ktorý nadobudol účinnosť 1. júna 2017. Rada má byť podľa zákona nezávislý koordinačný a monitorovací orgán, ktorý má päť členov a volí ich parlament. Jej úlohou bude vykonávať dohľad nad dodržiavaním princípov štátnej služby a Etického kódexu štátneho zamestnanca, ktorý sama vypracuje. K jej ďalším povinnostiam bude patriť vypracúvanie správy o stave a vývoji štátnej služby za predchádzajúci rok a jej predkladanie do NR SR. Tiež bude parlamentu predkladať správu o zisteniach závažného protiprávneho konania vo veciach štátnej služby. Na programe aktuálnej schôdze mali poslanci aj voľbu chýbajúceho člena Súdnej rady SR. Na návrh podpredsedu parlamentu Bélu Bugára bola v stredu voľba odsunutá na novembrovú schôdzu. Poslanec Smeru Robert Madej predložil ako kandidátku ešte pred letnými prázdninami sudkyňu a terajšiu štátnu tajomníčku ministerstva spravodlivosti Moniku Jankovskú. Ministerka spravodlivosti Lucia Žitňanská s jej nomináciou nesúhlasí, je za odpolitizovanie súdnej rady a v rade je potrebné dať podľa nej priestor aj nesudcom. „To v prípade tejto kandidatúry je popreté, preto s ňou nesúhlasím,“ zdôraznila ešte v júni Žitňanská. Zamestnávateľom sa majú od decembra znížiť finančné náklady pri zabezpečovaní pracovnej zdravotnej služby. Po novom ju pre väčšinu zamestnancov nebudú musieť zaobstarať trvalým zmluvným vzťahom ako doteraz. Vyplýva z novely zákona o ochrane a podpore verejného zdravia, ktorú vo štvrtok 108 hlasmi schválili poslanci NR SR. Ide o jedno z 34 opatrení, ktoré majú na Slovensku zjednodušiť podnikanie. Povinnosť zabezpečiť zdravotnú pracovnú službu majú v súčasnosti zamestnávatelia bez ohľadu na kategóriu rizikovosti práce ich pracovníkov. Tie sú štyri. Zmeny žiadali zamestnávatelia a podnikatelia. Fungovanie urgentných príjmov sa má zmeniť. Majú sa rozdeliť na dva typy a zdravotné poisťovne na ne majú platiť mesačné paušály. Navrhlo to ministerstvo zdravotníctva v novele zákona o zdravotnej starostlivosti, ktorú vo štvrtok poslanci posunuli do druhého čítania. Rezort si od toho sľubuje ich modernizáciu aj lepšie fungovanie. Novela prináša aj viacero ďalších zmien. Podmienky na vstup liekov do systému úhrad z verejného zdravotného poistenia sa majú zmeniť. Poslanci vo štvrtok posunuli do druhého čítania novinky v kategorizácii aj cenotvorbe liekov, ktoré priniesla reforma liekovej politiky spred šiestich rokov. Minister zdravotníctva Tomáš Drucker (nominant Smeru) si od novely zákona o úhradách liekov a zdravotníckych pomôcok sľubuje lepšiu dostupnosť modernej liečby pre slovenských pacientov. Dôchodcovia privyrábajúci si na dohodu od budúceho roka nebudú musieť platiť odvody, ak ich zárobok nepresiahne 200 eur. Tieto zmeny v novele zákona o sociálnom poistení navrhla v pléne koaličná poslankyňa Irén Sárközy (Most-Híd). Parlament ju odobril vo štvrtok spolu so schválením právnej normy. Ľudia v poproduktívnom veku si tak budú môcť privyrobiť. Odvody nebudú musieť platiť pri zárobku 2400 eur ročne. Odborníci dostanú od decembra na posúdenie látok, ktoré môžu byť novými drogami, viac času. Lehota sa predĺži z troch na šesť rokov. Zmenu prináša novela zákona o omamných a psychotropných látkach, ktorú vo štvrtok 131 hlasmi schválili poslanci NR SR. Obyčajní neuspeli, zasadnutia výborov sa nebudú monitorovať. Zabezpečiť väčšiu transparentnosť rokovaní Národnej rady Slovenskej republiky a jej orgánov - výborov NR SR a umožniť ich skutočnú kontrolu nielen zo strany médií, ale odbornej či laickej verejnosti. To bolo základným cieľom návrhu novely zákona o Rokovacom poriadku NR SR z dielne poslancov OĽaNO, ktorý nepodporilo plénum NR SR. Zastupiteľstvá vyšších územných celkov nebudú mať možnosť zriadiť Domobranu. Poslanci NR SR nepodporili návrh zákona o Domobrane, ktorý predkladali poslanci NR SR za Ľudovú stranu Naše Slovensko. Ako povedal na tlačovej besede predseda strany Marian Kotleba, keď predstavoval zákon, predkladatelia pri tvorbe návrhu vychádzali zo zhoršujúcej sa bezpečnostnej situácie na Slovensku.


V Trnávke združia rodiny

V Ružinove vzniká najväčšie viacgeneračné komunitné centrum v meste.

RUŽINOV. Škôlka, športoviská, ambulancie či poradenské centrum. To všetko pribudne Ružinovčanom v areáli pod jednou strechou. Z priestorov bývalej drevárskej strednej školy na Pavlovičovej ulici robia totiž saleziáni z neďalekej farnosti viacgeneračné rodinné centrum. Od bratislavskej župy dostali budovu s areálom školy do dlhodobého prenájmu ešte v apríli 2015. Priestory postupne rekonštruovali a po 700-tisícovej investícii má rodinné centrum Mamy Margity v najbližších týždňoch otvoriť svoje brány. V centre bude telocvičňa, materské centrum Margarétka či poradenské centrum Family garden so vzdelávacími programami a aktivitami predmanželskej prípravy. Nachádzať sa v ňom však bude aj lekáreň a osem ambulancií – pediatrická, gynekologická alebo napríklad všeobecného lekára. Súčasťou centra bude aj materská škola. Od septembra do nej nastúpi 55 detí, čo Ružinovu podľa zástupcu starosta Mariána Gajdoša veľmi pomôže, pretože mestská časť má na stole štyristo nevybavených žiadostí o umiestnenie detí do škôlok, lebo pre ne nemá voľné miesta. „Voľnočasové aj pracovné uplatnenie tu nájdu aj matky, keďže okrem zdravotných služieb vznikne aj materská škola,“ potvrdil riaditeľ centra Peter Bučány. V novej škôlke vznikne od septembra sedem pracovných miest. V areáli rodinného centra pribudne aj futbalové ihrisko s polkilometrovou atletickou dráhou. Saleziáni Dona Bosca pritom vo svojom futbalovom klube združujú viac ako 300 hráčov rôznych vekových kategórií, ktorí hrávajú oficiálne súťaže od žiakov po dospelých. Rodinné centrum je pomenované po Margite Occhienovej, matke Dona Bosca, zakladateľa saleziánov.


Poľská národná banka nechala kľúčovú sadzbu na rekordnom minime

Národná banka Poľska nezmenila nastavenie menovej politiky.

VARŠAVA. Národná banka Poľska (NBP) nezmenila nastavenie menovej politiky. Menová rada NBP ponechala svoj kľúčový úrok na rekordnom minime 1,50 %. Väčšina ekonómov rozhodnutie očakávala. NBP naposledy zmenila svoju hlavnú sadzbu v marci 2015, keď ju znížila o pol percentuálneho bodu. Lombardná sadzba zostala na úrovni 2,50 %, depozitná sadzba na úrovni 0,50 % a rediskontná sadzba na 1,75 %. Experti neočakávajú, že NBP zmení nastavenie skôr než koncom budúceho roka, a aktuálne považujú za pravdepodobné zníženie sadzieb v roku 2021.


Európska centrálna banka môže ešte viac oddialiť zvyšovanie úrokových sadzieb

FRANKFURT NAD MOHANOM. Európska centrálna banka (ECB) môže ešte oddialiť zvyšovanie úrokových sadzieb a zvážiť opatrenia na zmiernenie vedľajších účinkov negatívnych úrokových sadzieb. Vyhlásil to v stredu prezident ECB Mario Draghi a dodal, že riziká, ktoré ohrozujú rast eurozóny, sa zvyšujú. ECB tento mesiac obrátila kurz a odložila plány na "normalizáciu" menovej politiky. Namiesto toho poskytla bankám ďalšiu likviditu a odložila zvýšenie sadzieb až na budúci rok. Draghi na konferencii vo Frankfurte nad Mohanom skonštatoval, že menová politika banky bude odzrkadľovať výhľad inflácie. V reakcii na sťažnosti bánk, že záporné sadzby škodia úverom, Draghi povedal, že ECB sa pozrie na to, či sú potrebné zmierňujúce opatrenia. No dodal, že slabé zisky nie sú automatickým dôsledkom záporných sadzieb. Záporná úroková sadzba z vkladov, ktorá bola prijatá v roku 2014 s cieľom odvrátiť hrozbu deflácie, v skutočnosti znamená, že banky platia ECB za to, aby si v nej cez noc bezpečne "zaparkovali" svoje financie. A hoci Draghi nespomenul žiadne konkrétne opatrenia, dva zdroje blízke ECB prezradili, že banka skúma možnosti viacúrovňových vkladov, ktoré by ochránili veriteľov aspoň pred niektorými dodatočnými nákladmi na udržanie nadbytočnej likvidity. Zatiaľ na tom pracuje tím expertov, čo znamená, že k prípadnej realizácii vedie ešte dlhá cesta. Tieto prípravy však naznačujú, že centrálna banka eurozóny má čoraz väčšie obavy, že záporné sadzby môžu spôsobiť viac škody ako úžitku, keďže banky sú kľúčom k prenosu jej politických opatrení do reálnej ekonomiky. Politici ECB skúmali možnosť zvýšenia úroku z vkladov pred tromi rokmi, ale odmietli ju z dôvodu jej zložitosti. ECB pritom vyberie ročne viac ako sedem miliárd eur na poplatkoch za vklady, ktoré si u nej banky cez noc uložia. Vzhľadom na slabší ako očakávaný rast ekonomiky eurozóny a tiež na infláciu investori neočakávajú zvýšenie sadzieb z vkladov zhruba ďalšie dva roky. Draghi tiež v stredu spochybnil návrh, že banky potrebujú ďalšiu pomoc. Argumentoval tým, že najvýkonnejší veritelia využili uplynulú dekádu na zníženie nákladov, diverzifikáciu výnosov a investovanie do informačných technológií. Ďalším spôsobom, ako podporiť banky - a prostredníctvom nich aj ekonomiku eurozóny - bude nové kolo cielených dlhodobejších refinančných operácií (TLTRO), povedali Draghi aj hlavný ekonóm ECB Peter Praet. Nové kolá TLTRO by sa mali začať v septembri a ECB bude ponúkať lacné peniaze komerčným bankám za flexibilných podmienok, ktoré sa budú odvíjať od situácie v danom momente, dodal Praet. "TLTRO je flexibilný nástroj s množstvom parametrov, ktoré je možné kalibrovať tak, aby vyhovovali potrebám menovej politiky v danom čase," uzavrel Praet.


Sýrske vládne sily dobyli strategicky významné mesto Suchna

V meste pracujú tímy pyrotechnikov a čistia ho od výbušnín, ktoré tam zanechali džihádisti.

DAMASK. Sýrske vládne sily dobyli v sobotu večer mesto Suchna, poslednú baštu extrémistickej organizácie Islamský štát (IS) v provincii Homs. Informovala o tom v nedeľu agentúra DPA s odvolaním sa na vyhlásenie organizácie Sýrske pozorovateľské centrum pre ľudské práva (SOHR) so sídlom v Británii a zdroj z prostredia sýrskej armády. Opätovné dobytie strategicky významného mesta Suchna, ktoré prišlo po intenzívnom bombardovaní sýrskymi a ruskými vzdušnými silami, otvorí sýrskej armáde cestu do provincie Dajr az-Zaur, ktorá je z veľkej časti ovládaná militantmi z tzv. Islamského štátu (IS). Tí mesto Suchna obsadili v máji 2015. "Vládne sily vstúpili do mesta Suchna po urputných bojoch s ozbrojencami z Daíšu, ktorí boli nútení utiecť smerom na Dajr az-Zaur," uviedol pre DPA nemenovaný veliteľ sýrskych vládnych síl. Dodal, že v Suchne v súčasnosti pracujú tímy pyrotechnikov a čistia mesto od výbušnín, ktoré tam zanechali džihádisti. Suchna leží približne 70 kilometrov od starovekého mesta Palmýra, ktoré sýrske vládne sily s podporou ruského letectva dobyli od Islamského štátu v marci.


STĹPČEK PETRA SCHUTZAPrečo sú obvinenia aj tak len pomstou

Čelia obvineniu

Kto tlačí na Lipšica?

Komentár

Kočner a politika

Stĺpček

Pod Fico III je polícia nasadzovaná do protiopozičného a ekonomického zápasu.

K skutkovému stavu obvinení NAKA  proti dvojke lídrov Novy stĺpček nevie, čo povedať. Len si spomína, že Lipšicovi ako ministrovi občas radil viac mediálnej zdržanlivosti, keďže ten či onen gangster, nech by aj bol na „mafiánskom zozname“, výkonná moc by nemala pchať nos do živých káuz. Ani náznakmi, že kto čo spáchal, kedy bude zavretý... a ešte ani vtedy, ak o službách súdov a prokuratúry máme veľké pochybnosti. Či to má súvislosť s terajšou hrou NAKA, je nejasné. Avšak skutočnosť, že pod Fico III je  polícia nasadzovaná do protiopozičného a ekonomického zápasu, je taká významná, že aj keby Lipšic & Grendel právomoci zneužili - veríme, že nie -, i tak sú obvinenia len pomstou a vyrovnávaním účtov. Za čím sa, navyše, dá tušiť volanie krvi a spády nielen Smeru, ale i podsvetia. (Debata, že to je jedno, je do iného stĺpčeka.)  Na dôvažok to, že NAKA pretenduje na primát v zneužívaní právomocí orgánmi štátu, robí z nových obvinení len ďalší argument o absurdite zotrvávania Kaliňáka na poste ministra.


Mladým by sa mala po novom štátna podpora na hypotéky odrátať z daní

Nové nastavenie výšky podpory je podľa výkonného riaditeľa Finančného kompasu pre väčšinu ľudí menej výhodné.

BRATISLAVA. Podpora hypoték pre mladých sa bude zrejme meniť. Vláda v stredu schválila návrh novely zákona o dani z príjmov, v rámci ktorej má mať podpora pre mladých formu daňového bonusu a jeho výška má byť 50 percent zo zaplatených úrokov na hypotéke. Daňový bonus za zaplatené úroky môže pritom podľa návrhu rezortu financií dosiahnuť maximálne 400 eur za zdaňovacie obdobie.Suma úrokov musí byť vypočítaná z poskytnutého úveru, najviac však zo sumy 50 000 eur na jednu nehnuteľnosť. Momentálne je výška podpory tri percentuálne body zo schváleného úroku. Z toho o dva body znižuje výšku úrokovej sadzby štát cez svoj príspevok, ďalší jeden bod pridáva banka. Ak novela prejde v navrhovanom znení, tak mladí, ktorí si budú brať hypotéku po 1. januári 2018, už budú musieť byť pri prijímaní štátnej podpory sami aktívni. Nebude sa totiž už automaticky odpočítavať z výšky úroku ako v súčasnosti, ale daňový bonus si bude musieť uplatniť poberateľ podpory pri ročnom zúčtovaní či daňovom priznaní. Potrebovať na to bude potvrdenie o výške úrokov pri úvere na bývanie, ktoré mu vystaví banka. Daňový bonus si potom bude môcť odpočítať z daní. Keď bude suma daňového bonusu vyššia ako výška dane, o preplatenie daňového preplatku môže požiadať finančnú správu.Podmienky pre získanie štátnej podpory pre mladých sa nemenia. Vek je stanovený na najmenej 18 rokov a maximálne 35 rokov a limit príjmov je určený ako 1,3-násobok priemernej mesačnej mzdy zamestnanca v slovenskom hospodárstve. Nárok na daňový bonus vzniká len jednému žiadateľovi aj v prípade, ak o úver žiada spolu s iným spoludlžníkom. V tomto prípade však platí, že aj spoludlžník musí spĺňať podmienky veku a maximálneho príjmu. Nemení sa doba poskytovania štátneho príspevku, ktorá tak zostáva päť rokov. Účinnosť týchto zmien sa navrhuje od 1. januára budúceho roku. Znamenalo by to, že novými pravidlami by sa riadili iba poberatelia hypoték, ktoré uzavrú po tomto dátume. Prijímatelia štátnej podpory, ktorí zmluvu o hypotekárnom úvere uzavrú ešte pred koncom tohto roka, dostanú podporu ešte podľa súčasných pravidiel. Plný efekt daňového bonusu na hypotéky sa prejaví až v roku 2023, kedy úplne nahradí existujúci príspevok.Pripravované nové nastavenie výšky podpory je podľa výkonného riaditeľa Finančného kompasu Maroša Ovčarika pre väčšinu ľudí menej výhodné. Maximálny bonus, ktorý si budú po novom klienti vedieť uplatniť počas piatich rokov, bude 2 tisíc eur. Zatiaľ čo doteraz to bolo v niektorých prípadoch aj viac ako 3 tisíc eur. To, že pôjde o nižšiu finančnú podporu, si myslí aj Poštová banka. “Pri 50-tisícovom úvere je to mesačne približne 80 eur,” uviedol riaditeľ retailových produktov Poštovej banky Gabriel Balog.


Vo voľbách v Lichtenštajnsku si väčšinu udržali vládne strany

Napriek výsledkom si najvyššiu moc v kniežatstve naďalej udrží kráľovská rodina.

VADUZ. Víťazom nedeľňajších parlamentných volieb v Lichtenštajnsku sa stala so ziskom 35,2 percenta Pokroková občianska strana (FBP) premiéra Adriana Haslera. Na druhom mieste so ziskom 33,7 percenta hlasov skončila Vlastenecká únia (VU), ktorá je dlhoročným koaličným partnerom FBP. Hoci si tieto vládne strany zachovali v 25-člennom parlamente väčšinu, opoziční Nezávislí (DU), ktorí získali 18,4 percenta hlasov, sa umiestnili na treťom mieste a oproti výsledkom spred štyroch rokov, keď iba vstupovali do vysokej politiky tejto malej alpskej monarchie, si polepšili o vyše tri percentá. O jeden a pol percenta si voči roku 2013 polepšila aj štvrtá lichtenštajnská strana - ľavicoví environmentalisti zo Slobodného zoznamu (FL), ktorí získali 12,6 percenta hlasov. Tohtoročnú kampaň charakterizovalo iba zopár diskusií o skutočných problémoch tohto kniežatstva s 38-tisíc obyvateľmi, všíma si agentúra DPA. Napriek volebným výsledkom si najvyššiu moc v lichtenštajnskom kniežatstve naďalej udrží kráľovská rodina. Dedičný princ Alois disponuje právomocou pozastaviť činnosť zákonodarného zboru, odvolať vládu či vetovať návrhy zákonov. Politická moc lichtenštajnskej kráľovskej rodiny je totiž krytá finančníckym prostredím. Rodina vlastní banku LGT, ktorá je najväčšou súkromnou inštitúciou svojho druhu na svete. Banka spravuje aktíva v celkovej výške 144 miliárd dolárov.


Turnaj v Poprade suverénne vyhral Nemec Stebe

POPRAD. Nemecký tenista Cedrik-Marcel Stebe zvíťazil v sobotňajšom finále challengerového turnaja Poprad-Tatry nad Srbom Laslom Djerem suverénne 6:0 a 6:3. Stebe z pozície nenasadeného hráča vyhral prvý set 6:0. Tretí nasadený Djere hneď na začiatku druhého setu vzal súperovi servis a potvrdil na 2:0, potom ale prehral päť gemov po sebe. Pokúšal som sa to zvládnuť po mentálnej stránke, v závere som bol o trochu viac silnejší ako on. V ostatných týždňoch som sebavedomejší, čo mi vo finále tiež pomohlo. Hral som dobre a som šťastný, že mám titul. Stebe už duel doviedol do víťazného konca. Zápas trval 80 minút. Štvorhru získal pre seba poľsko-nemecký pár Mateusz Kowalczyk, Andreas Mies. Štvrtý nasadený pár zdolal vo finále trojky podujatia Lucu Margarolioho zo Švajčiarska a Tristana-Samuela Weissborna z Rakúska v dvoch setoch 6:3 a 7:6 (3). Dvadsaťšesťročný Stebe získal piaty challengerový titul vo dvojhre v kariére. "Bolo to veľmi náročné finále, aj keď skóre tak nemusí vyzerať. Je to ťažký súper, ktorý hrá kvalitne. Podmienky neboli jednoduché, dnes bolo veterno. Pokúšal som sa to zvládnuť po mentálnej stránke, v závere som bol o trochu viac silnejší ako on. V ostatných týždňoch som sebavedomejší, čo mi vo finále tiež pomohlo. Hral som dobre a som šťastný, že mám titul," uviedol po triumfe pre portál tenista.sk Stebe. Ten sa po triumfe na 15. ročníku tohto turnaja vráti budúci týždeň do druhej svetovej stovky, na 166. miesto. Dvojhra - finále: Cedrik-Marcel Stebe (Nem.) - Laslo Djere (3-Srb.) 6:0, 6:3 štvorhra - finále: Mateusz Kowalczyk, Andreas Mies (4-Poľ./Nem.) - Luca Margaroli, Tristan-Samuel Weissborn (3-Švaj./Rak.)  6:3, 7:6 (3)


Slovensko láka investorov viac ako Poľsko či Česko

BRATISLAVA. Objem investícií do komerčných nehnuteľností na Slovensku sa medziročne takmer zdvojnásobil a mal by ďalej rásť. Väčšina investícií má pritom zahraničný pôvod. Upozornila na to realitno-poradenská spoločnosť CBRE Slovensko, podľa ktorej sa Slovensko stáva čoraz väčším lákadlom pre investorov z celého sveta. Zatiaľ čo v roku 2015 sa na slovenskom trhu komerčných nehnuteľností investovalo 446 miliónov eur, vlani to bolo už 855 miliónov eur. Až 79 % týchto investícií malo zahraničný pôvod. "Peniaze, ktoré boli investované na Slovensku minulý rok, pochádzali hlavne z Ázie, Austrálie, Južnej Afriky, Rakúska, Českej republiky a Nemecka," priblížil riaditeľ oddelenia investičných nehnuteľností spoločnosti Marián Mlynárik. Najväčšou investíciou bol predaj nákupného centra Central v Bratislave za 175 miliónov eur. Slovenská spoločnosť Immocap predala celý svoj podiel firme Allianz Real Estate. Poradenská firma poukázala na to, že pozornosť investorov v regióne strednej Európy sa začína preorientovávať z trhov Poľska a Česka, ktoré sa im zdajú byť drahé, viac na Slovensko a Maďarsko. "Naše členstvo v eurozóne je pre nich veľmi dôležité, sme jediná krajina v rámci V4, ktorá má euro. Druhá vec je stabilita podnikateľského prostredia, rast HDP viac ako 3-%, tiež zlepšovanie výhľadu ratingu Slovenska, stabilita výnosov do svojich investícií," opísal Mlynárik. Z celkového objemu 855 miliónov eur investícií smerovalo 49 % do maloobchodu, 26 % do logistických priestorov a 14 % do kancelárií. V kancelárskom segmente sa všetky investície uskutočnili v Bratislave. "Tento rok sa investori zameriavajú hlavne na kancelársky a logistický trh. To budú dva sektory, ktoré budú dominovať tento rok. Predpokladáme taktiež porovnateľný objem investícií," uviedol Mlynárik. Kancelársky trh už nie je podľa CBRE trhom nájomcov, ale prenajímateľov. Ceny prenájmu stúpajú a vlastníci budov už prestávajú investovať do rôznych úľav a opatrení na prilákanie nájomcov. Neobsadenosť kancelárskych priestorov v Bratislave dosiahla vlani nízku hranicu 7,2 %, v metropolách okolitých krajín je dvojciferná. "Nie je voľný priestor, firmy musia rozmýšľať v dlhodobom horizonte. Firmy tu rastú, rozširujú sa, hlavne je to ťahané IT firmami a centrami zdieľaných služieb," dodal riaditeľ oddelenia prenájmu kancelárskych priestorov spoločnosti Oliver Galata.


Macronov pokus o sociálny zmier nevyšiel, protesty budú pokračovať

Na víkend zvolali ďalšie protesty proti vláde francúzskeho prezidenta.

PARÍŽ. Hnutie tzv. žltých viest zvoláva na nadchádzajúci víkend ďalšie protesty proti vláde francúzskeho prezidenta Emmanuela Macrona. Najväčšie zhromaždenie je naplánované v meste Štrasburg. Účasť na proteste v Štrasburgu prisľúbilo na sociálnej sieti Facebook zatiaľ 3000 ľudí. Informovala o tom v piatok televízia BFM s tým, že v Štrasburgu očakávajú aj podporovateľov "žltých viest" zo zahraničia. Televízia pripomenula, že prefekt oblastí Grand Est a Bas-Rhin zakázal v Štrasburgu zhromaždenia v blízkosti Veľkého ostrova, železničnej stanice a sídiel inštitúcií EÚ. Záujem o zhromaždenia žltých viest v Paríži, ktoré sú avizované na internete, je čoraz menší, konštatovala televízia. Objavili sa však výzvy "obsadiť Champs-Élysées" alebo "prebudiť Paríž" hlučnými zhromaždeniami v noci na nedeľu. Ústredné zhromaždenie v Paríži sa má začať v sobotu popoludní vo štvrti Montparnasse a skončiť sa na námestí Place d'Italie. Parížska prefektúra v očakávaní v poradí už "24. dejstva" protestov vydala na sobotu zákaz "zhromažďovania sa osôb hlásiacich sa k hnutiu žltých viest na triede Champs-Elysées, v okolí sídla prezidenta republiky, Národného zhromaždenia, ako v sektore katedrály Notre-Dame". Napriek zákazom vydaným prefektúrami sú zhromaždenia avizované aj v mestách Lyon, Bordeaux, Lille, Toulouse či Rennes. Víkendové zhromaždenia sa uskutočnia len dva dni po tom, ako prezident Macron na tlačovej konferencii bilancoval sériu debát, ktoré na prelome zimy a jari absolvoval s občanmi v regiónoch. Tieto diskusie boli jedným z dôsledkov vlny nespokojnosti s činnosťou Marconovej vlády. Macron na stretnutí s novinármi uviedol, že jeho tím bude pokračovať v programe premeny Francúzska. Uznal, že hnutie žltých viest vyvolalo v mnohých Francúzoch pocit hnevu a túžby po rýchlych zmenách, pričom vyzdvihol jeho "oprávnené požiadavky". Vyslovil však poľutovanie nad tým, že toto hnutie sa postupne menilo a zatienili ho incidenty spojené s násilnými prejavmi antisemitizmu, útokmi na novinárov a homofóbiou. Macron občanom sľúbil zníženie daní pre čo najväčšiu skupinu obyvateľstva a reformu volebného systému znevýhodňujúceho malé politické strany. Avizoval, že vláda plánuje skoncovať so zatváraním menších nemocníc a škôl v regiónoch. Zdôraznil, že školstvo jednou z priorít jeho vlády. Vyslovil sa aj za zrušenie elitnej Vysokej školy verejnej správy (ENA) v Štrasburgu, ktorej je absolventom. Oznámil tiež zámer vytvoriť v každom "kantóne" klientské a poradenské centrá pre občanov, aby mali jednoduchší prístup k úradom a dostupnejšiu pomoc štátu v zložitých životných situáciách. Jeden z organizátorov hnutia žltých viest, Thierry-Paul Valette, v piatok podľa agentúry AP vyjadril sklamanie z Macronových plánov. Macron podľa neho "zotrváva pri popieraní sociálneho hnutia, ktorým Francúzsko prechádza posledných päť mesiacov".


PO STOPÁCH DÁVNEJ BRATISLAVYLegionári sa bránili pred útokmi

Po obsadení Prešporka československým vojskom situáciu vyhrocovali štrajky a ničenie verejného majetka.

V Maďarsku sa schyľovalo k prevzatiu moci komunistami, ktorí svoje úsilie programovo rozširovali aj na Slovensku a oficiálne miesta apelovali: „Časť maďarského obyvateľstva (hlavne úradníctvo a robotníci) dala sa nahuckať nezodpovednej maďarskej tlači a tajným maďarským chýrom, že zabranie Bratislavy je vraj len dočasné a že toto mesto musí pripadnúť Maďarsku. Štátni zamestnanci (hlavne na železnici a na pošte) následkom nesvedomitých správ z Maďarska začali odopierať poslušnosť, začali so sabotážami, kazili lokomotívy, vagóny, výhybky, ničili zásielky slovenských časopisov." Situácia sa stále viac vyhrocovala a štrajkujúci ničili verejný majetok. Prišlo aj k napádaniu legionárov a napokon aj k streľbe. Vojaci sa pre útokmi bránili, streľbu opätovali a dôsledkom boli dvaja smrteľne zranení robotníci a štyri osoby podľahli zraneniam v nemocnici. Slovenský denník 16. februára 1919 informoval: „Vojsko naše použilo zbrane na svoju vlastnú obranu, lebo bolo inzultované. Luza opľúvala našich vojakov, stŕhala im z čiapok odznaky, bila ich a strieľalo sa na nich z domov. Nesčíselní svedkovia to potvrdili pred nestrannou komisiou, vojaci a civilné osoby, o čom svedčia zápisnice. Len niekoľko dát: V Schöndorfer-ulici z domu č. 2. s II. poschodia strieľalo sa z bytu herečky Grillovej. V tej istej ulici zpod jednej brány strieľal mladý človek na legionárov, páchateľa legionár Sadloň chytil, našiel u neho nabitý revolver, z ktorého jeden náboj bol vypálený. V Dunajskej ulici z domu č. 7. s druhého poschodia trikrát strelili revolverom na automobil vezúci námorníkov, z domu na Barošovej ulici č. 8/b viackrát strelili na vojakov. Strieľali aj na Dobrovičovej z domu č 5. a jednému legionárovi odstrelili dva prsty; z poschodia domu vedľa Hlavnej pošty zahájili celú paľbu na stráž pred poštou... Vláda má v rukách dôkazy, že peštianska vláda vyslala agentov na Slovensko, aby organizovali boľševické hnutie. Ich dôverníkmi boli vodcovia bratislavských maďar. delníkov Pavel Wittich a Rudolf Chovan. V dome týchto našla dve strojové pušky s muníciou skryté pod narabovaným cukrom. I vyšetrovanie zavedené políciou nasvedčuje tomu, že zamýšľaný, avšak v zárodku zmarený puč pripravovali emisári z Maďarska, čo potvrdzuje i okolnosť, že nad Bratislavou často zjavujú sa lietadlá, ktoré hádžu letáky s obsahom proti čs. republike, a že i úradníci železniční a poštoví zamestnanci, odvolávajúc sa na rozkaz maďarskej vlády, odopreli poslušnosť a začali stávkovať“. Vladimír Tomčík, združenie Devínska brána


Poľskí učitelia štrajkujú za lepšie platy

VARŠAVA. Učitelia v celom Poľsku začali v pondelok celonárodný štrajk za lepšie platové podmienky. Stalo sa tak po tom, čo zlyhali rokovania medzi väčšinou odborových zväzov, ktoré ich reprezentujú, a vládou. Štrajk bez časového ohraničenia zo strany učiteľov školských a predškolských zariadení je prvou takouto rozsiahlou akciou chronicky nedostatočne zaplatených poľských pedagógov od roku 1993. Prichádza navyše v citlivom období pred koncoročnými skúškami v posledných ročníkoch základných a stredných škôl a tiež len niekoľko týždňov pred voľbami do Európskeho parlamentu, ktoré sú pre vládu kľúčové.Posledné rokovania zástupcov učiteľov s vládou zlyhali v nedeľu v noci. Podmienky vlády akceptoval len jeden malý zväz, ostatné s nimi nesúhlasili. Mnohé školy preto ostali v pondelok zatvorené. Poľskí učitelia momentálne zarábajú od 1 800 do 3 000 zlotých (v prepočte od 420 do 700 eur) mesačne.


Prestížnu Templetonovu cenu udelili astronómovi Marcelovi Gleiserovi

NEW YORK, BRATISLAVA. Brazílskemu fyzikovi a astronómovi Marcelovi Gleiserovi udelili prestížnu Templetonovu cenu za rok 2019. Oznámila to v utorok nadácia, ktorá toto prestížne ocenenie udeľuje. Gleiser je vedúcim zástancom názoru, že veda, filozofia a spiritualita sú doplnkovými prejavmi ľudskej potreby prijať tajomno a neznáme javy. Templetonova cena sa zvykne neformálne označovať aj ako Nobelova cena za náboženstvo. Laureát spolu s ňou získava finančnú odmenu 1,4 milióna dolárov, čo je viac než v prípade Nobelových cien. Marcelo Gleiser sa narodil v roku 1959 v brazílskom Riu de Janeiro. Od začiatku 90. rokov pôsobí ako profesor na prestížnej univerzite Dartmouth College v americkom štáte New Hampshire. Templetonova nadácia ocenila Gleiserove snahy o spájanie vedy a duchovnosti. Brazílsky astronóm je autorom viacerých bestsellerov a pravidelne vystupuje a v televízii a rozhlase. Venuje sa témam ako pôvod vesmíru a života. "Budem ešte intenzívnejšie pracovať, aby sa moje posolstvo globálnej jednoty a povedomia zodpovednosti za našu planétu dostalo k širšiemu publiku v čase, keď sa pripravujeme čeliť znepokojujúcim výzvam tohto storočia v sociálnej, technologickej a environmentálnej oblasti," reagoval Gleiser. Cena je pomenovaná po svojom zakladateľovi, britsko-americkom obchodníkovi Johnovi Templetonovi (1912-2008). Odmeňujú ňou žijúce osobnosti, ktoré prispeli k rozvoju "duchovnej dimenzie života". V zozname laureátov figurujú napríklad tibetský dalajláma, Matka Tereza, Alexander Solženicyn, Desmond Tutu či český kňaz Tomáš Halík. Vlani ocenenie získal jordánsky kráľ Abdalláh II. Gleiser si ocenenie prevezme 29. mája na ceremónii v New Yorku.


Vodička prešla na rýchlostnej ceste R2 niekoľko kilometrov v protismere

BRATISLAVA, BANSKÁ BYSTRICA. Asi desať kilometrov prešla vo štvrtok popoludní v protismere po rýchlostnej ceste R2 v úseku Detva - Zvolen 49-ročná vodička Škody Octavia. Vzadu v aute viezla aj malého chlapca, nebol v autosedačke, pretože vo vozidle žiadnu nemala. Vodičku na rýchlostnej ceste zastavili policajti. Podľa informácií na oficiálnej facebookovej stránke polície vodička pri vchádzaní na R2 nerešpektovala dopravné značenie a prešla výjazdovou vetvou do protismeru. Žene na mieste zadržali vodičský prekaz a čaká ju správne konanie.   Ak sa už vodič do takejto situácie dostane, polícia radí, aby nepokračoval v jazde. Auto treba odstaviť, zapnúť výstražné svetlá, obliecť si reflexnú vestu, vystúpiť z vozidla, čo najďalej za zvodidlami a privolať policajtov. Ako upozorňujú policajti, vodič by sa rozhodne nemal otáčať. Treba počkať na ich príchod, vozidlo pomôžu bezpečne otočiť správnym smerom.


Eurokomisia namieta, chce rokovať s Moskvou o druhej vetve plynovodu Severný prúd

EK musí získať od krajín zúčastnených na projekte splnomocnenie, aby mohla s Ruskom rokovať .

BRUSEL. Európska komisia (EK) vznáša závažné námietky proti druhej vetve plynovodu Severný prúd (Nord Stream 2) z Ruska do Nemecka naprieč Baltickým morom. EK chce získať od krajín zúčastnených na projekte splnomocnenie, aby mohla s Ruskom rokovať o vlastnom právnom rámci preň. EK o tom informovala v piatok (9.6.). Spoločnosť Nord Stream AG uviedla, že na harmonogram projektu nemá nijaký vplyv. Už sa realizuje. Položenie druhej rúry plynovodu Nord Stream bude stáť 9,5 miliardy eur. Je už dohodnuté, že cez ňu má pretiecť prvý plyn odberateľom v západnej Európe v roku 2019. Koncom apríla podpísalo päť európskych firiem dohodu o financovaní projektu. Medzi nimi je aj nemecký Wintershall. Avšak proti druhej vetve je vo východnej Európe silný odpor. Dôvodí sa, že sa ňou stanú členovia EÚ ešte viac závislí na ruskom plyne. Pobaltské krajiny a Poľsko sa cítia plynovodom ohrozené. Projekt kritizuje aj EK. Neprispieva k cieľom Energetickej únie a môže dominantné postavenie jedného dodávateľa - ruského štátneho koncernu Gazprom ďalej výrazne posilniť. Nord Stream 2 by mohol ohroziť súčasné plynovodné trasy, ktoré vedú cez Ukrajinu. Rokovania, o ktoré sa teraz usiluje EK s Moskvou, by mali zabezpečiť tri ciele - transparentnosť prevádzky, nediskriminačné tarify a dostatočný prístup pre tretích partnerov. Hovorca komisie uviedol, že je potrebný vlastný právny rámec, lebo veľká časť trasy projektu bude ležať mimo územia EÚ a teda aj mimo práva EÚ. Hovorca Nord Streamu odpovedal, že potrubie bude položené v súlade so súčasným národným, medzinárodným a európskym právom. Proces schvaľovania projektu ide podľa plánu. K právnemu vákuu nedôjde. Šesť ďalších plynovodov mimo EÚ podlieha rovnakému právnemu rámcu. "Špeciálny mandát pre jediné potrubie by bolo politicky motivovaným porušením práva", dodal.


Podnikatelia vnímajú novú parkovaciu politiku v Bratislave pozitívne

Nové pravidlá začnú platiť od januára 2021.

BRATISLAVA. Podnikatelia pozitívne vnímajú nové pravidlá parkovania v Bratislave, ktoré ustanovuje všeobecne záväzné nariadenie a začnú platiť v januári 2021. „Celkovo síce dochádza k zvýšeniu cien za parkovanie podnikateľov pri firmách – tzv. abonentských kariet (z približne 1 000 eur za rok na 2 000 eur), avšak na druhej strane sa celá parkovacia politika vo vzťahu k podnikateľom - abonentom stáva transparentnou, jasnou a prehľadnou,“ uviedlo pre agentúru SITA Združenie podnikateľov Slovenska (ZPS). Združenie ďalej dodáva, že parkovacia politika neovplyvní všetkých podnikateľov, keďže nie všetky zóny plánuje mesto regulovať, ale iba tie, kde je parkovanie problematické a v časoch, keď je to nevyhnutné. „Navyše, ak je podnikateľ zároveň držiteľom rezidentskej karty k miestu svojho trvalého pobytu, môže k nej požiadať o vydanie bonusovej karty v cene 10 eur/rok, ktorá ho oprávňuje dve hodiny denne parkovať v spoplatnených zónach,“ dodalo ZPS. Regulované zóny by v jednotlivých metských častiach mali byť známe do konca roka 2020. Obavy by nemali mať ani podnikatelia, ktorí majú vozidlo evidované na živnosť alebo na firmu. Ak sú zároveň rezidentom, majú právo na rezidenčnú kartu tam, kde je ich trvalý pobyt, aj keď majú vozidlo evidované na živnosť alebo ho užívajú ako štatutári právnickej osoby, v ktorej majetku je vozidlo evidované. „Určite však budú aj prípady, že osobné motorové vozidlo, ktoré bude mať vydanú rezidentskú parkovaciu kartu napríklad v Petržalke za 39 eur na rok, môže mať zároveň vydanú abonentskú kartu za 2 000 eur v Starom Meste, kde je sídlo prevádzky firmy danej osoby,“ uviedlo ZPS.Do spustenia nových pravidiel parkovania chce mesto budovať parkovacie miesta v rezidentských zónach, záchytné parkoviská a zlepšiť mestskú hromadnú dopravu (MHD). Magistrát pripravuje projekty na 22 kilometrov nových buspruhov, 39 križovatiek s prioritou MHD, osem expresných liniek MHD, štyri expresné linky regionálnej dopravy a tiež nákup 80 nových kĺbových autobusov MHD.


Pod Mount Everestom vrazilo lietadlo do vrtuľníka, hlásia mŕtvych

Lietadlo spoločnosti Simrik Air štartovalo z letiska Tenzinga.

KÁTHMANDU. V Nepále pod Mount Everestom sa odohrala v nedeľu tragédia. Malé lietadlo počas štartu vrazilo do vrtuľníka. Zahynuli traja ľudia a traja ďalší utrpeli zranenia, informovala agentúra DPA s odvolaním sa na nepálsku políciu. Lietadlo spoločnosti Simrik Air štartovalo z letiska Tenzinga a Hillaryho v mestečku Lukla, ktoré je vstupnou bránou na Everest, keď vrazilo do vrtuľníka spoločnosti Manang Air, ktorý bol na pristávacej ploche pre vrtuľníky. Na mieste zahynuli druhý pilot lietadla a policajt. Ďalší policajt podľahol zraneniam v nemocnici v nepálskej metropole Káthmandu. Zranenia utrpeli pilot lietadla, pilot vrtuľníka a zamestnanec Manang Air. Štyria cestujúci na palube lietadla vyviazli bez zranení. Policajti boli súčasťou turistickej polície nasadenej v tejto oblasti. Stovky zahraničných horolezcov smerujú v apríli do tohto regiónu, aby sa dostali na Everest počas komerčnej expedičnej sezóny, ktorá trvá do mája. Letisko, pomenované po dvoch mužoch, ktorí ako prví vystúpili na vrchol 8848 metrov vysokého Everestu, sa nachádza vo výške vyše 2800 metrov nad morom a je považované za jedno z najnebezpečnejších na svete.


Hlasovanie o zdravotnej reforme sa odkladá. McCaina operovali

WASHINGTON. Vodca republikánskej väčšiny v Senáte Mitch McConnell v nedeľu oznámil, že odkladá hlasovanie o návrhu zákona o zdravotnej starostlivosti, ktorý má nahradiť doteraz platnú tzv. Obamacare. Informovala o tom agentúra AP. Hlasovanie bolo naplánované na budúci týždeň. Senátor John McCain však podstúpil v piatok operáciu na odstránenie krvnej zrazeniny nad ľavým okom a v sobotu oznámil, že v štáte Arizona sa bude zotavovať ešte aj na budúci týždeň. Republikáni majú v Senáte tesnú väčšinu (52:48). Ako uviedla televízia CNN, McConnell potrebuje 50 z 52 hlasov republikánov. Dvaja republikánski senátori však už avizovali, že návrh nepodporia. V prípade straty ešte jedného hlasu by tak bol návrh zmietnutý zo stola. Opoziční demokrati a nezávislí jednoznačne vyhlásili, že návrh nepodporia. Niektorí analytici upozornili, že nový návrh na zmenu systému zdravotného poistenia by do roku 2026 pripravil o zdravotné poistenie 22 miliónov Američanov. Nový návrh ráta aj s menšími škrtmi v programe Medicaid, ktorý je určený pre sociálne slabších, a tiež so zrušením dane pre Američanov s vysokými príjmami, z ktorej federálna pokladňa časť programu Medicaid financovala. Vlastný návrh zákona o reforme zdravotníctva schválila Snemovňa reprezentantov ako náhradu za Obamacare ešte v máji tohto roka. Ide o doteraz najväčšie Trumpovo legislatívne víťazstvo, hoci návrh čaká ešte schvaľovanie v Senáte.


V Egypte zadržali podporovateľov ľudských práv a právnikov

Amnesty International poukázala na snahu úradov o zničenie akéhokoľvek aktivizmu a hnutí na podporu ľudských práv.

KÁHIRA. Egyptské úrady zadržali 19 ľudskoprávnych aktivistov a právnikov. Medzi nimi je aj osem žien. Informovala o tom medzinárodná ľudskoprávna organizácia Amnesty International s tým, že polícia tak urobila vo štvrtok v skorých ranných hodinách počas domových razií. Zástupcovia organizácie vyhlásili, že najnovší prípad potvrdil odhodlanie egyptských úradov "zničiť akýkoľvek aktivizmus a hnutie na podporu ľudských práv v krajine". Egypt od roku 2013 uväznil tisíce podporovateľov bývalého prezidenta Muhammada Mursího, ktorého zvrhla armáda. Vláda tvrdí, že jej prioritou je zachovanie bezpečnosti a oživenie ekonomiky.


Desaťtisíce ľudí na juhu Talianska demonštrovali proti mafii

Medzi účastníkmi boli pozostalí po stovkách obetí mafie z celého Talianska, ako aj iných európskych krajín.

FOGGIA. Približne 40.000 ľudí sa zúčastnilo v stredu na demonštrácii proti mafii v meste Foggia na juhu Talianska, ktoré je označované za baštu organizovaného zločinu v regióne Apúlia. Demonštranti si tiež uctili pamiatku 970 nevinných obetí mafie, ktorých mená boli prečítané počas zhromaždenia, informovala agentúra APA. Iniciátorom podujatia bol farár Luigi Ciotti, ktorého hnutie Libera sa už roky snaží bojovať proti zločineckým skupinám. Talianske médiá uviedli, že medzi účastníkmi boli pozostalí po stovkách obetí mafie z celého Talianska, ako aj iných európskych krajín. Nechýbal ani dosluhujúci predseda talianskeho Senátu Pietro Grasso, ktorý si v minulosti vybudoval úspešnú kariéru protimafiánskeho prokurátora v Palerme na Sicílii. Práve organizácia Libera zaviedla v roku 1995 tzv. Deň spomienky pripadajúci na 21. marca, ktorý je venovaný predovšetkým obetiam mafie. V samotnej Foggii viedol spor medzi súperiacimi mafiánskymi klanmi vlani v auguste k štvornásobnej vražde, pri ktorej neznámi páchatelia zastrelili na ulici vplyvného mafiánskeho bossa, jeho švagra a dvoch svedkov. Protimafiánsky prokurátor Franco Roberti minulé leto o Apúlii, ktorá je považovaná za najbohatší spomedzi juhotalianskych regiónov, povedal, že tamojšia mafia bola príliš dlho podceňovaná. Najobávanejšími zločineckými organizáciami Talianska sú naďalej kalábrijská 'Ndrangheta, sicílska Cosa Nostra a neapolská Camorra.


Andrej Martin postúpil v Santiagu do osemfinále dvojhry

Slovenský tenista si hladko poradil s Argentínčanom Descottom.

SANTIAGO. Slovenský tenista Andrej Martin nasadený ako šestnásty zvíťazil za 78 minút presvedčivo 6:1, 6:3 nad Argentínčanom Matíasom Francom Descottom v utorňajšom stretnutí 2. kola dvojhry na turnaji ATP Challenger Cachantún Cup v čilskom Santiagu (dotácia 54 160 USD, antuka). Andrej Martin (SR-16) - Matías Franco Descotte (Arg.) 6:1, 6:3


Negratuluj Putinovi, napísali poradcovia Trumpovi

Amerického prezidenta Donalda Trumpa v inštruktážnych materiáloch varovali, aby sa vyhol blahoželaniu ruskému prezidentovi.

WASHINGTON. Amerického prezidenta Donalda Trumpa v inštruktážnych materiáloch varovali, aby sa vyhol blahoželaniu ruskému prezidentovi Vladimirovi Putinovi k znovuzvoleniu, ale on to predsa len urobil. V stredu to pre tlačovú agentúru AP vyhlásil vysokopostavený predstaviteľ Trumpovej administratívy. Poradcovia začlenili do Trumpových inštruktážnych materiálov pre telefonát s Putinom, naplánovaný na utorok dopoludnia, aj pasáž so slovom "NEGRATULUJTE", dodal nemenovaný predstaviteľ. Ako prvý o tom informoval denník Washington Post. Nie je jasné, či Trump, ktorý dáva prednosť ústnym inštruktážam, čítal body k témam rozhovoru, pripravené jeho tímom pre národnú bezpečnosť pred spomínaným telefonátom. Poradca pre národnú bezpečnosť H.R. McMaster inštruoval prezidenta pred telefonátom osobne v Bielom dome. Trumpova gratulácia počas telefonátu s Putinom vyvolala ostrú kritiku členov jeho vlastnej Republikánskej strany ešte pred zverejnením správy v denníku Washington Post o tom, že poradcovia mu dali inštrukcie, aby ruskému prezidentovi nezablahoželal. Trump tiež povedal, že sa s Putinom zrejme stretne v "nie príliš vzdialenej budúcnosti", aby spolu prediskutovali preteky v zbrojení a ďalšie záležitosti. Pozoruhodné je podľa agentúry AP aj to, o čom spolu v utorok obaja lídri počas telefonátu nediskutovali: Trump nespomenul tému zasahovania Ruska do amerických prezidentských volieb v roku 2016 ani podozrenie z účasti Ruska na nedávnej otrave bývalého ruského špióna Sergeja Skripaľa a jeho dcéry v Británii. "Americký prezident nevedie slobodný svet tak, že blahoželá diktátorom k víťazstvu v predstieraných voľbách," uviedol republikánsky senátor za štát Arizona John McCain, ktorý predsedá senátnemu výboru pre ozbrojené sily. Republikánsky senátor Jeff Flake z Arizony, častý Trumpov kritik, označil prezidentov telefonát za "čudný". Líder senátnej väčšiny, republikán Mitch McConnell za štát Kentucky, uviedol, že Trump "môže telefonovať, komu chce", ale poznamenal, že telefonát Putinovi "by nebol v mojom rebríčku vysoko".


Hygienici objavili ďalší typ salmonely vo vzorkách brazílskeho mäsa

Hlavný hygienik informoval, že ide o patogénny mikroorganizmus Salmonella Minnesota.

BRATISLAVA. V Národnom referenčnom centre pre salmonelózy Úradu verejného zdravotníctva SR (ÚVZ) potvrdili vo vzorkách mäsa pôvodom z Brazílie, odobraných v zariadeniach spoločného stravovania, prítomnosť patogénneho mikroorganizmu Salmonella Minnesota. Informoval o tom v piatok hlavný hygienik SR Ján Mikas. Ako dodal, išlo o kuracie rezne solené. Ďalšie pozitívne vzorky s prítomnosťou salmonel zaslali do Národného referenčného centra pre salmonelózy ÚVZ na ďalšiu sérotypizáciu. Všetky vzorky odobrali z mäsa dodaného do zariadení spoločného stravovania od oficiálnych dodávateľov v Slovenskej republike, ktorých úradná kontrola je v kompetencii orgánov štátnej veterinárnej a potravinovej správy SR. Príslušné úrady nariadili prevádzkovateľom zariadení spoločného stravovania okamžité stiahnutie uvedených druhov mäsa. Od 23. marca do 4. apríla vykonali hygienici spolu 3 884 kontrol v 3 779 zariadeniach spoločného stravovania, pričom v 837 zariadeniach bolo zistené mäso, resp. mäsové výrobky pôvodom z Brazílie. Najčastejšie išlo o mrazené solené kuracie prsia bez kosti a kože a kuracie pečienky hlboko zmrazené a kuracie rezne hlbokomrazené v celkovom množstve 24 244 kg. Sedemdesiat vzoriek mäsa a mäsových výrobkov pôvodom z Brazílie odobrali v zariadeniach spoločného stravovania na laboratórnu analýzu.


V kvalifikácii bol najvyššie nasadený. Kovalík sa v hlavnej súťaži nepredstaví

Slovenský tenista prehral po trojsetovej bitke.

NEW YORK. Slovenský tenista Jozef Kovalík nepostúpil na záverečnom grandslamovom turnaji roka US Open do 2. kola kvalifikácie. Ako najvyššie nasadený hráč prehral v 1. kole v stredu po trojsetovej bitke s domácim Ernestom Escobedom 2:6, 6:3 a 6:7 (4). Ernesto Escobedo (USA) - Jozef KOVALÍK (1-SR) 6:2, 3:6, 7:6 (4)


Asistentov učiteľa bude aj podľa SaS menej. Ministerstvo oponuje, že ich pribudne

Nedostatok financií, ktoré ministerstvo vyčlenilo pre asistentov kritizovali viacerí politici.

BRATISLAVA. Asistentov učiteľa ani osobných asistentov rozhodne nie je dostatok. Často nastáva stav, že asistent učiteľa má na starosti viac tried, povedal pre agentúru SITA Jozef Griač, zakladateľ dobrovoľníckej organizácie Imobilio, ktorá robí aktivity v prospech zdravotne postihnutých. Nedostatok financií, ktoré ministerstvo vyčlenilo pre asistentov kritizovali nedávno viacerí politici. Pridáva sa k nim aj Sloboda a Solidarita (SaS). „Školy žiadali na prvý polrok nového školského roka 7 045 pedagogických asistentov. Ministerstvo ich požiadavku „objektivizovalo“ a celkový počet skorigovalo na 6 292. V skutočnosti im však vyčlenilo peniaze iba na 2 380 asistentov. Potvrdzujú to čísla, ktoré poslankyňa NR SR za stranu SaS Zuzana Zimenová získala od ministerstva školstva," uviedla strana v stanovisku, ktoré agentúre SITA poskytol šéf tlačového oddelenia strany Róbert Buček. Naposledy zaň kritizovala ministerstvo Jana Žitňanská z prípravného tímu vznikajúcej strany Za ľudí. Podľa nej aj podľa SKU sa dokonca ministerstvo rozhodlo odňať časť asistentov zo špeciálnych škôl. Ministerstvo sa ohradilo a informácie kritikov označilo za nepravdivé. „Špeciálne školy v žiadnom prípade neprídu o svoje financie na asistentov, ministerstvo žiadnych asistentov neodoberá, naopak ich kapacity budú posilnené,“ odmietol kritiku rezort vo vyhlásení pre médiá prostredníctvom tlačového odboru. „Ministerstvo školstva v prvom kroku stransparentnilo metodiku na prideľovanie dotácií pre asistentov učiteľa na základe počtu žiakov a závažnosti postihnutia,“ uviedol tlačový odbor v reakcii na množiace sa výhrady k zverejneným financiám. Ministerstvo naopak tvrdí, že asistentov na základných školách posilnilo „s cieľom podporiť integráciu žiakov špeciálnych škôl do základných škôl v prípadoch, keď ju rodičia a žiaci žiadajú“. „Rezort tak z príspevku umožní financovanie asistentov učiteľa aj na bežných základných školách, ktorým sa doteraz pri prideľovaní príspevku nevychádzalo v ústrety,“ uvádza vo svojom stanovisku.Ministerstvo tiež informuje, že v druhom kroku zvolali rokovanie s vedením asociácie špeciálnych základných škôl s cieľom určiť objem dofinancovania ich nárokov tak, aby bola zachovaná požiadavka na asistentov aj v špeciálnych školách. M inisterstvo zdôraznilo, že žiaci so znevýhodnením a ich integrácia sú jednou z jeho priorít, „čo dokazuje aj dodatočné navýšenie financií na asistentov učiteľa v roku 2018 v objeme štyri milióny eur, v roku 2019 zatiaľ v objeme takmer 1,4 milióna eur“. Zakladateľ dobrovoľníckej organizácie Imobilio Jozef Griač priblížil aj význam asistenta. „Asistent učiteľa výrazným spôsobom napomáha, aby mohol učiteľ pristupovať ku každému žiakovi čo najviac individuálnym spôsobom, pretože každé zdravotné postihnutie aj pri rovnakej diagnóze vytvára žiakovi iné bariéry, ktoré mu komplikujú plnohodnotne sa vzdelávať. Jeden žiak potrebuje pomoc pri písaní poznámok na hodine, inému zas treba presnejšie vysvetliť postup riešenia matematických príkladov a pod.,“ vraví Griač, ktorý sám od narodenia má mozgovú obrnu. Absolvoval gymnázium na Mokrohájskej ulici na Spojenej škole v Bratislave a získal magisterský titul na Vysokej škole zdravotníctva a sociálnej práce sv. Alžbety v Bratislave odbor sociálna práca. Roky tiež aktívne organizuje akcie dobrovoľníckej organizácie Imobilio a mobilizuje dobrovoľníkov. Je iniciátorom Imobilio Cupu, exhibičného turnaja v paralympijskom športe boccia, pri ktorom sa pri hre stretávajú zdraví a zdravotne znevýhodnení.„Doposiaľ nie je naplnená ani polovica požiadaviek škôl. Zároveň sa presunuli asistenti zo špeciálnych škôl do bežných škôl, čo vyvolá veľké napätia, zhorší starostlivosť o najzraniteľnejších a zníži ešte viac kvalitu vzdelávania,“ vyjadril sa nedávno Viktor Križo v mene Slovenskej komory učiteľov.


FBI kontroluje ďalšie e-maily Clintonovej kvôli tajným informáciám

WASHINGTON. Americký Federálny úrad pre vyšetrovanie (FBI) v piatok oznámil Kongresu, že preskúma ďalšie novoobjavené súkromné e-maily demokratickej kandidátky na prezidentku Hillary Clintonovej z obdobia, keď bola šéfkou diplomacie.  FBI chce preskúmať, či neobsahujú tajné informácie. Informovali o tom agentúry AP a Reuters. V liste zaslanom šéfom oboch komôr Kongresu riaditeľ FBI James Comey napísal, že vyšetrovatelia zistili, že existujú ďalšie neoverované e-maily zo súkromného účtu Clintonovej. Preto sa rozhodli preskúmať, či neobsahujú citlivé vládne informácie. Comey neuviedol, ako dlho potrvá vyšetrovanie. FBI oznámila svoj zámer len 11 dní pred prezidentskými voľbami. Protivník Clintonovej v boji o prezidentský úrad, republikánsky kandidát Donald Trump, v prvej reakcii pochválil FBI za odvahu znovu prípad otvoriť. Clintonová už skôr čelila vyšetrovaniu FBI za užívanie súkromného servera na služobné účely v čase, keď pôsobila ako ministerka zahraničných vecí USA. Exministerka podľa kritikov nesprávnym rozosielaním služobnej elektronickej pošty ohrozovala bezpečnosť štátu. FBI v júli konštatovala, že využívaním súkromného servera sa správala nedbalo, zákon však neporušila. Trump uzavretie prípadu v piatok znova označil za "príšernú chybu". Republikáni, ktorí sa už skôr snažili z prípadu čo najviac politicky vyťažiť tvrdením, že Clintonová nie je dostatočne dôveryhodná, už ostro zareagovali. Ich vodca v Snemovni reprezentantov Paul Ryan vyzval k tomu, aby sa jej ako kandidátke na prezidentku prestali poskytovať štátne depeše označené ako tajné, pokiaľ vyšetrovanie neskončí. Opätovné otvorenie prípadu jej tak môže ešte uškodiť. Zástupcovia kampane Clintonovej zatiaľ na nečakaný zvrat nereagovali a komentovať situáciu nechcelo ani ministerstvo zahraničia, ktoré informácie k veci nedostalo.


Lubyová: Kvalitné vzdelávanie závisí aj od motivácie pedagógov

O žiakov sa bude v novom školskom roku starať 90-tisíc pedagogických a odborných zamestnancov.

BRATISLAVA. O žiakov na školách sa bude v novom školskom roku 2019/2020 starať 90-tisíc pedagogických a odborných zamestnancov. Kvalitné vzdelanie závisí najmä od ich kvalifikácie a motivácie, uviedla to v nedeľu vo svojom príhovore na RTVS pred začiatkom nového školského roka ministerka školstva, vedy, výskumu a športu Martina Lubyová (nominantka SNS). Šéfka rezortu školstva uviedla, že ministerstvo si ako jednu z najvyšších priorít tohto volebného obdobia stanovilo zlepšenie ich pracovných podmienok a najmä zvyšovanie platov. "Vďaka štyrom valorizáciám budú od 1. januára 2020 platy všetkých zamestnancov škôl vyššie o 38 percent v porovnaní so septembrom 2016. Osobitne ma teší, že sa nám okrem toho podarilo zvýšiť o takmer desať percent nástupné platy mladých pedagógov," uviedla Lubyová. V tomto školskom roku začína platiť aj nový zákon o pedagogických a odborných zamestnancoch, ktorý má zlepšiť školské prostredie. "Zabezpečí väčšiu ochranu pred sociálno-patologickými javmi, medzi ktoré patrí napríklad šikana. Medzinárodný prieskum OECD TALIS ukázal, že na Slovensku prišlo so šikanou do kontaktu deväť percent účastníkov. Je to menej než priemer OECD, ktorý bol 14 percent. Napriek tomu šikana je negatívnym javom, ktorý nemôžeme tolerovať a treba s ním bojovať na všetkých úrovniach," poznamenala Lubyová. Poukázala tiež nato, že zákon podstatne znížil úväzky vychovávateľov pri zachovaní ich platov. Okrem toho tiež spomenula zavedenie novej kategórie odborného zamestnanca - školský kariérový poradca. Lubyová vyzdvihla, že aj učitelia sa potrebujú vzdelávať. Povedala, že rezort školstva bude inovovať obsah celoživotného vzdelávania, rovnako bude podporovať aj sieťovanie medzi učiteľmi a školami. Šéfka rezortu školstva tiež priblížila jednu z najväčších zmien nového školského roka. "Kým doteraz bolo možné na základnej škole ako prvý cudzí jazyk študovať len angličtinu, po novom si budú môcť žiaci a rodičia vybrať aj iný cudzí jazyk. Anglický jazyk zostáva povinný aj naďalej a pokiaľ si ho žiak nevyberie ako prvý, začne v ňom povinne najneskôr na druhom stupni základnej školy," vysvetlila. Lubyová uviedla, že do školských lavíc sa v pondelok 2. septembra vráti viac ako 660-tisíc žiakov, z nich bude takmer 60-tisíc prvákov. Poznamenala, že školákov čaká 190 vyučovacích dní a 176 dní voľna a popriala im, aby zažili príjemné chvíle pri objavovaní nových poznatkov. Pedagógom zapriala veľa energie, zdravia, síl v práci so školákmi, rodičom zas, aby im ich deti robili po celý školský rok radosť.


Na zastávke na Obchodnej okradli spiaceho muža

BRATISLAVA. Policajti zadržali dvojicu, ktorá vo štvrtok nadránom okradla spiaceho muža na bratislavskej Obchodnej ulici. Podozrivý párik si krátko pred 03:00 všimla hliadka dopravnej polície. Mladá žena sedela vedľa muža na zastávke MHD a odopínala mu hodinky. V jej blízkosti stál muž, ktorý sa nápadne rozhliadal po okolí. Ako agentúru SITA informoval bratislavský policajný hovorca Michal Szeiff, po chvíli sa dvojica pobrala na Kollárovo námestie, kde ich aj hliadka zastavila. Krádežou spôsobili škodu sto eur. Poverený príslušník 27-ročnú Nikoletu a 20-ročného Petra obvinil z krádeže. Obaja sa už v nedávnej minulosti majetkovej trestnej činnosti dopustili, teraz im hrozí trest na 6 mesiacov až tri roky.


K hranici s Mexikom smerujú americkí vojaci stavať barikády

Americká armáda nainštalovala pozdĺž hranice zhruba 169 kilometrov drôtených bariér.

WASHINGTON. K južnej hranici USA smerujú vojaci v aktívnej službe z desiatok jednotiek z celej krajiny. Deje sa tak v rámci najnovšieho plánu vyslať 3 750 nových vojakov, ktorí tam posilnia dozor a nainštalujú ďalšie drôtené bariéry. Do tohto týždňa americká armáda nainštalovala pozdĺž hranice zhruba 169 kilometrov drôtených bariér a plánuje postaviť ďalších 225 kilometrov. Väčšina z toho by mala byť v Kalifornii a Arizone, v lokalitách medzi miestami vstupu do krajiny, ktoré Úrad colnej a pohraničnej ochrany (CBP) označil za zraniteľné. Mnoho vojakov, ktorí slúžia v pohraničnej misii, sa vráti domov, píše agentúra AP. K pondelku bolo na americko-mexickej hranici viac ako 2 000 vojakov v aktívnej službe. Predpokladá sa, že toto číslo stúpne na viac ako 4 300.


Ruskí a sýrski vojaci chcú prerušiť boje vo Východnej Ghúte, kým neodídu civilisti

Desiatky tisíc ľudí ušli vo štvrtok z Hamourie a ďalších miest.

MOSKVA. Ruská a sýrska armáda plánujú prerušiť boje vo Východnej Ghúte, až kým neodídu všetci civilisti. V piatok to v Kazachstane vyhlásil ruský minister zahraničných vecí Sergej Lavrov. Dodal tiež, že oblasť v skorých ranných hodinách opustilo dvetisíc ľudí. Vo štvrtok sa pritom konala najväčšia jednodňová evakuácia civilistov počas konfliktu v Sýrii. Desiatky tisíc ľudí ušli z Hamourie a ďalších miest. Civilisti opúšťali oblasť, zatiaľ čo sýrske vládne jednotky podporované ruským letectvom mierili do ďalších území Východnej Ghúty. Tureckí vojaci zas postupujú do mesta Afrín.


Dopravná hádanka: Kedy máte zastaviť vozidlo a kedy stačí zastaviť?

Dnešná hádanka síce nespôsobuje veľké problémy v praxi - ale zmätie každého, kto sa chce začítať do dopravných predpisov. Raz do týždňa prinesieme príklad z reálnej dopravy, na ktorom si môžete overiť znalosti predpisov cestnej premávky. Riešenie nájdete vždy v odkaze na konci článku. Ak máte otázku alebo zaujímavý tip, pošlite nám ho na auto@sme.sk.


Kažimír: Diskusiu o rozpočte sprevádzali škriepky

Šéf rezortu financií tiež upozornil, že rozpočet nie je bezodný a záleží od vzájomných rokovaní s jednotlivými ministerstvami, aké bude výsledné rozdelenie peňazí.

BRATISLAVA. Poslanci po troch dňoch ukončili rozpravu o návrhu štátneho rozpočtu na budúci rok. Do diskusie sa zapojilo vyše 30 poslancov. Parlament bude o rozpočte hlasovať v utorok 29. novembra 2016. "Diskusiu o zákone roka môžem označiť za odbornú, ale ani tento rok sme sa nevyhli niekoľkým divadelným predstaveniam. Mnohé z pripomienok patrili skôr konkrétnym ministrom, ktorí sú zodpovední za kapitoly," skonštatoval v záverečnom slove k rozpočtu minister financií Peter Kažimír (Smer-SD). Reagoval aj na vyjadrenia opozičných poslancov, ktorí vládu kritizovali, že sa rozhodla oddialiť vyrovnané hospodárenie. Rozpočet počíta s prebytkom až v roku 2019. "V súlade s preventívnou časťou Paktu stability a rastu pri rešpektovaní vládou definovaných priorít došlo k posunu dosiahnutia strednodobého cieľa. Bolo to spomenuté aj v programovom vyhlásení vlády. Nemôže to byť pre vás žiadna novinka," odkázal opozícii v pléne Kažimír. Priblížil, že vláda o tom informovala aj Európsku komisiu (EK) v Programe stability, ktorá dohliada na plnenie fiškálnych cieľov. "Ciele rozpočtu rešpektujú aj požadované tempo konsolidácie podľa medzinárodných pravidiel, ktorými sme viazaní z hľadiska účasti v eurozóne," podotkol minister financií. Konsolidačné úsilie by malo byť na úrovni 0,5 % HDP ročne. "Upravené ciele reagujú na parametre štrukturálneho hodnotenia ekonomiky a budú sa v budúcnosti meniť. Keď sa ekonomika bude prehrievať, budeme musieť nominálne ísť do väčších prebytkov. Ak budeme v horšej situácii, ekonomika bude podchladená, tak budeme musieť konsolidovať menej," vysvetlil Kažimír. Slovensko však dodržiava podľa jeho slov všetky stanovené medzinárodné pravidlá, na ktoré dohliada napríklad Brusel, či Medzinárodný menový fond, alebo Inštitút finančnej politiky. Šéf rezortu financií tiež opäť upozornil i na to, že rozpočet "nie je bezodný a záleží od vzájomných rokovaní s jednotlivými ministerstvami, aké bude výsledné rozdelenie peňazí". "Niekto je spokojný viac, niekto menej. Projekt Hodnota za peniaze, ale pomôže detailne pozrieť sa na výdavky," dodal Kažimír. Pripomenul tiež, že rozpočet pochválila EK. "Sme už tretí rok v najlepšej skupine krajín eurozóny. Tu je to zaznávané. Všímajú si to zahraniční investori, aj tí, ktorí investujú do našich dlhopisov. Nie je to zlá správa pre krajinu," doplnil Kažimír s tým, že rozpočet sa robí na základe prognóz. "Prerokúvajú ich ľudia, ktorí sú členmi makroekonomického a daňového výboru. Vo výbore sedia rešpektovaní ľudia, ktorí nemajú nič so štátom. Makroprognózy nie sú vymyslené," dodal Kažimír.


V Hamburgu sa začal proces s moslimkou obžalovanou z podpory terorizmu

Prokuratúra ženu podozrieva z účasti na plánovaní rozsiahleho útoku.

HAMBURG. Štyridsaťjedenročná moslimka poprela v pondelok pred nemeckým súdom obvinenia z podpory extrémistickej organizácie Islamský štát (IS) a účasť na plánovaní rozsiahleho útoku v Nemecku, informovala agentúra DPA. Ženu zatkli v decembri 2018 v severonemeckom Hamburgu a odvtedy sa nachádza vo vyšetrovacej väzbe, uvádza na svojej webovej stránke denník Die Welt. Súdny proces sa začal v pondelok v Hamburgu a mal by potrvať do konca októbra. Obžalovaná pred súdom pripustila, že bola v kontakte s ďalšou ženou, ktorá z Nemecka vycestovala do oblastí ovládaných Islamským štátom. Tejto žene v roku 2016 poskytla číslo mobilného telefónu a kontakty na sociálnych sieťach. O tom, že táto žena je aktívna v rámci IS, však podľa vlastných slov nevedela. Prokuratúra ženu podozrieva z účasti na plánovaní rozsiahleho útoku, ktorý mal byť vykonaný v Nemecku. Takisto údajne prejavila ochotu vydať sa za bojovníka IS a poskytnúť mu v Hamburgu ubytovanie. Obvinená uviedla, že plánovala vycestovať do oblastí, ktoré sú pod kontrolou IS, pretože sa ako oddaná moslimka už v Nemecku necítila "doma".


KĽDR viní z vraždy Kim Čong-nama USA a Južnú Kóreu

Severná Kórea zároveň poprela, že zavraždený je Kimov nevlastný brat.

NEW YORK. Veľvyslanec Severnej Kórey pri OSN Kim In-rjong obvinil v utorok Spojené štáty a Južnú Kóreu zo zodpovednosti za vraždu spáchanú v Malajzii nervovoparalytickou látkou VX. Súčasne dementoval tvrdenia malajzijských úradov, že mužom zavraždeným pred mesiacom na medzinárodnom letisku v Kuala Lumpure bol nevlastný brat vodcu KĽDR. Ako uviedla agentúra AP, severokórejský diplomat Kim In-rjong sa v noci na utorok v New Yorku pred novinármi vyjadril, že táto vražda "bola výsledkom nebezpečného konania amerických a juhokórejských úradov" s cieľom poškodiť povesť KĽDR a dosiahnuť tam zrútenie sociálneho systému a pád socializmu. Podľa veľvyslanca bolo cieľom Washingtonu vyvolať vo svete "nenávisť voči KĽDR a následne "vyprovokovať jadrovú vojnu s KĽDR." Veľvyslanec KĽDR síce pred novinármi odmietol, že by zavraždeným bol nevlastný brat severokórejského vodcu, ale potvrdil, že obeť útoku na letisku v Kuala Lumpure z 13. februára bola občanom KĽDR, ktorý mal pri sebe diplomatický pas. Podľa agentúry Sinchua veľvyslanec vyhlásil, že "americké a juhokórejské úrady nepodloženým spôsobom obviňujú KĽDR, že obeť bola otrávená vysoko toxickou látkou VX". V tejto súvislosti však diplomat položil otázku, ako a kde sa útočníkom podarilo získať zakázanú chemickú látku. Zdôraznil pritom, že práve USA ako jedna z mála krajín sveta túto látku vyrábajú, pričom veľké jej zásoby skladujú v Južnej Kórei. Tieto obvinenia zazneli na tlačovej konferencii v New Yorku, ktorú dal zvolať veľvyslanec Kim In-rjong, aby odsúdil poslednú rezolúciu Bezpečnostnej rady OSN kritizujúcu nedávnu skúšku severokórejskej balistickej rakety. Tieto testy považuje OSN za ohrozenie medzinárodnej stability. Tlačová konferencia sa konala aj po tom, ako KĽDR bojkotovala zasadnutie Rady OSN pre ľudské práva v Ženeve, kde sa prerokúvala správa o stave dodržiavania ľudských práv v KĽDR.


PODCAST ZA VOLANTOMZa volantom: Prečo nové autá poznáme už pred autosalónom a čo prinesie Ženeva?

Viaceré značky na ženevský autosalón neprídu.

Začiatok marca v motoristickom svete už tradične patrí významnému európskemu podujatiu, akým je ženevský autosalón. Jeho 89. ročník opäť prinesie množstvo automobilových premiér aj zaujímavých konceptov, hoci neúčasť viacerých známych značiek dáva tušiť, že čosi sa na dlhoročnej tradícii vystavovania áut začína meniť. Čo znamená automobilová jar a jeseň, ale aj prečo sa o nových autách verejnosť dozvedá oveľa skôr, než na samotnom autosalóne, sa zhováral Matej Ohrablo s Petrom Kálmánom, vedúcim sekcie auto.sme.sk Napíšte nám na auto@sme.sk, prípadne do skupiny na Facebooku. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje Jaro Valent. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Zeman napriek vládnej kríze odletel na šesťdňovú návštevu Číny

Prezidenta sprevádza i jeho manželka Ivana a v tíme jeho spolupracovníkov nechýba ani hovorca Jiří Ovčáček.

PRAHA. Český prezident Miloš Zeman odletel vo štvrtok - napriek pokračujúcej vládnej kríze - na vopred plánovanú šesťdňovú návštevu Číny. Prezidentský špeciál vzlietol podvečer z vojenského letiska v Prahe Kbeloch. Na oficiálnu návštevu Čínskej ľudovej republiky, ktorá potrvá do 18. mája, odcestovali so Zemanom aj traja členovia českej vlády, a to ministerka pre miestny rozvoj Karla Šlechtová, šéf rezortu dopravy Dan Ťok a minister priemyslu Jiří Havlíček, informoval spravodajský server iDNES.cz. Prezidenta sprevádza i jeho manželka Ivana a v tíme jeho spolupracovníkov nechýba ani hovorca Jiří Ovčáček či kancelár Vratislav Mynář. Súčasťou delegácie sú aj desiatky podnikateľov vrátane bývalého premiéra Petra Nečasa, a tiež guvernér Českej národnej banky Jiří Rusnok. Podnikatelia a novinári odleteli z Prahy druhým lietadlom, ktoré štartovalo o niečo neskôr. Pôvodne malo byť v prezidentskej delegácii až šesť ministrov. Svoju účasť však napokon - v súvislosti s vládnou krízou v ČR - odvolali traja členovia vlády za ČSSD vrátane šéfa diplomacie Lubomíra Zaorálka a ministra vnútra Milana Chovanca. Namiesto nich do Číny odcestovali ich námestníci. Vláda ČR napokon Zemanovu cestu do Číny schválila, aj keď voči nej vystupovali koaliční ľudovci. Prezidenta žiadali, aby najskôr odvolal ministra financií Andreja Babiša, ako to požaduje premiér Bohuslav Sobotka.


Most-Híd kritizuje Menyhárta za podporu Mistríka

Predseda SMK podporil kandidáta, ktorý  sa vôbec nevyjadril k národnostných menšinám.

BRATISLAVA. Odstúpenie prezidentského kandidáta Strany maďarskej komunity (SMK) Józsefa Menyhárta vládna strana Most-Híd čakala, ale prekvapilo ju jeho rozhodnutie podporiť Róberta Mistríka. Vyplýva to zo stanoviska, ktoré poskytla hovorkyňa Mosta-Híd Klára Debnár. "Doteraz hovoril o tom, že kandiduje hlavne preto, aby maďarské témy a život Maďarov na Slovensku zviditeľnil a udržal vo verejnom priestore. Okrem toho, že sám Menyhárt ani raz nevystúpil v žiadnom slovenskom médiu, aby tak urobil, dnes podporil kandidáta, ktorý doteraz slovo o národnostných menšinách ani neutratil," uvádza sa v stanovisku strany Most-Híd. "Uvidíme, ako na tento politický kalkul zareagujú občania maďarskej národnosti, ktorí na svoju voľbu pred piatimi rokmi nespomínajú v najlepšom. Podporili Andreja Kisku, no ten, bohužiaľ, na nich veľmi rýchlo zabudol, a nielen vo svojich vystúpeniach," píše sa v reakcii strany Most-Híd. Prezidentský kandidát Strany maďarskej komunity József Menyhárt sa v utorok 19. februára vzdal kandidatúry v prospech Róberta Mistríka. Uviedol to na tlačovej besede s tým, že Mistrík je najsilnejším demokratickým kandidátom. Zároveň vyzval všetkých sympatizantov SMK, aby Mistríka vo voľbách podporili. "Chcem byť človekom činov," povedal Menyhárt s tým, že nechce, aby sa zopakovali prezidentské voľby z roku 2004, keď si v druhom kole museli voliči vyberať medzi Vladimírom Mečiarom a Ivanom Gašparovičom. Maďari podľa Menyhárta vždy stáli na strane demokratických kandidátov a taká voľba by mal byť dostupná aj v druhom kole týchto volieb. " Je aj mojou zodpovednosťou, aby som prispel k zmene," dodal. Mistrík je nezávislým prezidentským kandidátom s podporu strán Sloboda a Solidarita a SPOLU - občianska demokracia.


Lajčák je za bezvízový styk s Ukrajinou

Šéf slovenskej diplomacie v Bruseli upozornil na úlohu Ukrajiny pri doprave ropy a plynu z Ruska do Európy.

BRATISLAVA. Situácia na Ukrajine aj vo svetle eskalácie bojov na juhovýchode krajiny, politický a bezpečnostný vývoj v Líbyi, ako aj perspektívy rozvoja vzťahov s Egyptom ako jedným z najdôležitejších partnerov Európskej únie v regióne širšieho Blízkeho východu boli v pondelok hlavnými témami pravidelného zasadnutia Rady EÚ pre zahraničné veci (FAC) v Bruseli. Zúčastnil sa na ňom aj minister zahraničných vecí a európskych záležitostí SR Miroslav Lajčák. Diskusii na FAC dominovala aktuálna situácia na Ukrajine, kde ministri vyjadrili znepokojenie nad novou vlnou bojov na juhovýchode krajiny a vyzvali na okamžité zastavenie bojov a rešpektovanie prímeria. Pri ozbrojených stretoch v okolí mesta Avdijivka v Doneckej oblasti prišli minulý týždeň o život desiatky ľudí. Ministri zdôraznili, že Minské dohody zostávajú jediným základom pre mierové riešenie konfliktu. Súčasne zhodnotili stav štrukturálnych reforiem a možností ďalšieho zapojenia EÚ do podpory vedenia krajiny, pričom zdôraznili dôležitosť reforiem pre celkovú stabilitu Ukrajiny a jej ďalší rozvoj, najmä v oblasti boja proti korupcii a nezávislosti súdnictva. „Ocenili sme, že Ukrajina za uplynulé roky zaviedla do praxe niekoľko dôležitých reforiem, napríklad v oblasti bankovníctva či fungovania polície. Zmysel týchto reforiem je však potrebné vysvetľovať obyvateľstvu, udržať si dôveru ľudí v reformné vedenie krajiny,“ povedal minister zahraničia Miroslav Lajčák. Slovensko podľa neho plne podporuje skoré zavedenie bezvízového režimu pre občanov Ukrajiny, čo bude mať významný vplyv aj na bilaterálne vzťahy a medziľudské kontakty. Lajčák na zasadnutí vyzval na ukončenie procesu ratifikácie Asociačnej dohody a Dohody o voľnom obchode (DCFTA) s Ukrajinou a zdôraznil úlohu Ukrajiny ako strategického partnera pri doprave ropy a plynu z Ruska do Európy. Členské štáty Únie zároveň v predvečer tretieho výročia anexie Krymu zdôraznili nemennosť svojich pozícií vo vzťahu k územnej celistvosti Ukrajiny a k neuznaniu nelegálnej anexie Krymu Ruskom.


Vatikán objasnil pápežovu neochotu nechať si pobozkať prsteň

Pápež podľa svojho hovorcu nemá nič proti bozkávaniu prsteňa pri menších audienciách.

VATIKÁN. Vatikán vo štvrtok objasnil dôvod, prečo pápež František odmietal nechať si pobozkať pápežský prsteň počas pondelňajšej ceremónie v Lorete. Ako uviedol hovorca Vatikánu Alessandro Gisotti, dôvodom bola pápežova obava zo šírenia baktérií. "Svätý otec mi povedal, že dôvod bol veľmi jednoduchý: Hygiena. Chcel predísť riziku nakazenia ľudí, nie seba". Hovorca dodal, že pápež nemá nič proti bozkávaniu prsteňa pri menších audienciách. V prípade, keď sa postupne zdraví s desiatkami a stovkami ľudí, tak ako tomu bolo v pondelok v Lorete, je to však už podľa neho problém zo zdravotného hľadiska. Počas stredajšej audiencie na Námestí svätého Petra vo Vatikáne už pápež dovolil mníškam a kňazom, aby mu prsteň pobozkali. Celú kauzu vyvolalo video z pondelňajšej ceremónie, ktoré sa rozšírilo po internete a na ktorom vidno, ako pápež odťahoval ruku, ktorú chceli veriaci pobozkať. Za tento krok si vyslúžil kritiku zo strany konzervatívcov, ktorí to pochopili tak, že opustil cirkevnú doktrínu a vzdáva sa starých tradícií, v rámci ktorých pobozkanie prsteňa symbolizuje podriadenosť veriacich pápežovi a ich oddanosť cirkvi.Neskôr sa však ukázalo, že video neukazuje celú pravdu a pápež najprv veriacim podával ruku a nechal si ju aj pobozkať. Odťahovať ju začal až po tom, čo už takto pozdravil veľký počet ľudí.Každý pápež si vyberá svoj vlastný prsteň, ktorý na konci jeho úradovania zničia, čo formálne symbolizuje koniec jeho pôsobenia a má zabrániť aj falšovaniu. František má strieborný pozlátený prsteň, ktorý zobrazuje Svätého Petra držiaceho kľúče od Svätej stolice.